Pemilik kondo terkejut penyewa cantik duduk bilik kotor
Oleh KOSMO!

12 Mei 2023, 6:00 pm
BANGKOK –  Seorang pemilik kondominium mewah terkejut mendapati sebuah biliknya  yang  disewakan kepada seorang wanita muda dan cantik dipenuhi sampah sarap serta ulat berenga, lapor portal berita Thaiger semalam.
Wanita muda itu menyewa bilik tersebut selama empat bulan. Penyewa berkata, dia tidak dapat membersihkan bilik tersebut kerana menjalani pembedahan membesarkan payudara.
Kelmarin pemilik kondominium mewah itu menyatakan di laman Facebook bahawa dia  menandatangani kontrak selama setahun untuk menyewakan bilik tersebut kepada seorang wanita muda dengan sewa 10,000 baht (RM1,319) sebulan.
Sepanjang tahun lalu, wanita itu membayar sewanya seperti yang dipersetujui,  namun dalam tempoh antara Februari hingga April lalu, dia gagal berbuat demikian.
Pemilik kondominium kemudian menghubungi penyewa dan meminta dia menjelaskan tunggakan sewa atau mengosongkan premis tersebut. Wanita itu bersetuju menjelaskan hutangnya secara ansuran
Bagaimanapun, penyewa muda itu sekali lagi hilang dan tuan rumah tidak dapat menghubunginya. Dia kemudian memutuskan untuk memeriksa bilik itu tetapi mndapati ia dalam keadaan ‘mengerikan’.

Daripada bilik yang dahulunya diselenggara dengan baik, ia kini  dipenuhi sampah dengan tuala wanita terpakai dan  sisa makanan bersepah, manakala peti sejuk pula dipenuhi barang busuk serta ulat berenga.


Angkasa tawar pakej umrah 20 peratus lebih murah
Oleh ZULKIFLI MANZOR

12 Mei 2023, 5:26 pm
PETALING JAYA – Angkatan Koperasi Kebangsaan Malaysia Berhad (Angkasa) kini menawarkan pakej menunaikan umrah pada harga 20 peratus lebih rendah berbanding pasaran menerusi program Coop Umrah.
Presidennya, Datuk Seri Dr. Abdul Fattah Abdullah berkata, pakej itu malah menyediakan pembayaran secara ansuran kepada orang ramai termasuk potongan gaji Biro Perkhidmatan Angkasa (BPA) untuk penjawat awam.
“Pada tahun ini kita akan memperkasakan Coop Umrah. Kita tahu isu orang Malaysia untuk menunaikan umrah bermacam-macam masalah dan Angkasa ambil langkah untuk pastikan tujuh juta ahli koperasi dan orang ramai yang mahu menunaikan umrah terjamin.
“Angkasa anjurkan program ini melalui kerjasama strategik dengan pengendali umrah sedia ada serta koperasi di Arab Saudi. Pakej sedang kita promosi dan penerbangan umrah pertama pada 19 Julai 2023,” katanya ketika ditemui pemberita pada Majlis Hari Raya Aidilfitri dan Sambutan Ulang Tahun Angkasa Ke-52 di Wisma Ungku A. Aziz di Kelana Jaya dekat sini hari ini.
Majlis dihadiri kira-kira 2,000 tetamu itu disertai Menteri Pembangunan Usahawan Dan Koperasi, Datuk Ewon Benedick dan Timbalan Menteri, Senator K. Saraswathy.
Mengulas lanjut harga pakej umrah 20 peratus lebih rendah berbanding pasaran, Abdul Fattah berkata, antara prinsip dan strategi Coop Umrah dalam penetapan harga adalah kompetitif.

“Prinsip kita harga ditawar mesti sekurang-kurangnya 20 peratus lebih rendah daripada harga industri. Sesuai dengan konsep kerajaan, konsep Rahmah. Itu pun tujuan kita ambil inisiatif ini.
“Kita uruskan ‘pembelian pukal’. Ramai terlibat. Ini kekuatan kita ada. Kuasa tawar menawar dan juga untuk bincang dengan pengendali umrah. Kita pilih (kerjasama) yang murah, tetapi terbaik.
“Kita tidak mahu isu seperti sampai Lapangan Terbang Antarabangsa Kuala Lumpur (KLIA) tidak boleh terbang. Angkasa akan pantau dari A sampai Z. Dari penerbangan pergi hingga penerbangan pulang,” katanya. – KOSMO! ONLINE


Lot tanah Mukim Bestari Jaya bukan hak milik peneroka
Oleh ISKANDAR SHAH MOHAMED

12 Mei 2023, 5:59 pm
KUALA SELANGOR – Kerajaan Selangor menafikan dakwaan peneroka kelapa sawit mengenai pengambilan tanah di Mukim Bestari Jaya, di sini, demi kepentingan syarikat dan tidak mengutamakan kebajikan penduduk setempat.
Setiausaha Politik Menteri Besar Selangor, Juwairiya Zulkifli berkata, kerajaan negeri komited memastikan keharmonian dan pembelaan sewajarnya kepada rakyat.
Kata Ahli Dewan Undangan Negeri (ADUN) Bukit Melawati itu, perkara berkenaan tidak wajar dibangkitkan peneroka kerana lot tersebut hak milik Kumpulan Hartanah Selangor Berhad (KHSB) yang dikategorikan sebagai tanah bencah di bawah Rancangan Tempatan Daerah (RTD) Kuala Selangor 2025.
“Saya telah menemui tiga wakil peneroka semalam selepas kerja dimulakan oleh syarikat Hasil Perangsang Resources Sdn. Bhd. (Hasil Perangsang) mendapat tentangan (peneroka sawit).
“Menerusi hasil perbincangan itu,  peneroka faham bahawa tanah berkenaan bukan milik mereka dan perlu mengosongkan tapak apabila kontraktor memulakan kerja,” katanya dalam kenyataan, hari ini.
Terdahulu, tular satu video berdurasi lebih seminit bertajuk ‘Nasib orang Selangor indah khabar dari rupa’ memaparkan sekumpulan peneroka yang tidak berpuas hati dengan pengambilan tanah sawit.

Juwairiya memberitahu, pertemuan itu turut membincangkan isu peneroka memohon pampasan sewajarnya diberikan dan arahan pemberhentian kerja diberikan sementara proses rundingan berlaku bersama pihak syarikat dalam tempoh terdekat. – KOSMO! ONLINE


Aerotrain KLIA: Satu laluan dijangka operasi Jun tahun depan
Oleh KAMARIAH KHALIDI

12 Mei 2023, 5:41 pm
SEPANG- Program penggantian Penggerak Penumpang Automasi atau aerotrain di Lapangan Terbang Antarabangsa Kuala Lumpur (KLIA) sedang dijalankan ketika ini, dengan satu laluan dijangka beroperasi menjelang Jun tahun hadapan.
Menurut Pengarah Urusan Malaysia Airports Holdings Bhd (MAHB), Datuk Iskandar Mizal Mahmood, kerja-kerja pembinaan aerotrain itu dilakukan dengan teliti bagi mengelakkan sebarang kesulitan pada masa hadapan.
“Program penggantian (aerotrain) sudah dijalankan dan ketika ini kerja-kerja pembinaan sedang dilakukan, ia (menjadi) lebih mudah kerana kami telah menggantung perkhidmatan kedua-dua laluan.
“Diharap menjelang pertengahan tahun hadapan, kita akan bersedia mengoperasikan sekurang-kurangnya satu laluan tren,” katanya menerusi sidang akhbar selepas pelancaran STARdesk dan EZBagz di KLIA Terminal 1, di sini hari ini.
Pada 2 Mac lalu, MAHB mengumumkan penggantungan sementara perkhidmatan aerotrain sehingga satu tempoh yang akan diumumkan kelak.
Program penggantian perkhidmatan rel tersebut dijangka selesai menjelang 2025 merangkumi sembilan buah tren bernilai kira-kira RM700 juta dan dilaksanakan dalam dua fasa membabitkan kerja-kerja reka bentuk dan pembinaan. – KOSMO! ONLINE


Penghuni sempat lari, bilik sembahyang terbakar
Oleh SITI NUR MAS ERAH AMRAN

12 Mei 2023, 5:47 pm
SEBERANG PERAI – Seorang pemuda sempat menyelamatkan diri selepas sebuah bilik sembahyang agama Hindu di rumah dua tingkat, Bandar Putra Bertam, Kepala Batas, di sini terbakar, pagi tadi.
Semasa kejadian kira-kira pukul 9 pagi itu, mangsa yang juga penghuni kediaman dikatakan tinggal seorang diri manakala kedua ibu bapanya keluar bekerja.
Pegawai Operasi dari Balai Bomba dan Penyelamat Kepala Batas, Damanhuri Abdul Karim berkata, pihaknya menerima panggilan berhubung kebakaran pada pukul 9.09 pagi dan kemudiannya bergegas ke lokasi kejadian.
Menurutnya, operasi pemadaman api turut dibantu pasukan dari Balai Bomba dan Penyelamat Bertam.
“Sejurus tiba di lokasi kejadian mendapati kebakaran membabitkan rumah dua tingkat kelas A. Terdapat seorang penghuni lelaki berusia dalam lingkungan 20-an yang terlebih dahulu sempat menyelamatkan diri.
“Anggaran kemusnahan akibat kebakaran sebuah bilik sembahyang itu adalah sebanyak 25 peratus. Punca sebenar kejadian serta anggaran kerugian masih dalam siasatan,” katanya kepada Kosmo! di sini hari ini. – KOSMO! ONLINE


Orang ramai dapati Kemboja guna pemain badminton China?
Oleh KOSMO!

12 Mei 2023, 5:54 pm
PETALING JAYA – Pengguna media sosial ketika ini telah berjaya mengesan terdapat kelibat pemain badminton wanita dari China, Zhou Meng mewakili pasukan badminton Kemboja.
Melalui laman sosial Facebook Troll SEA Games Official, pemain tersebut tidak menggunakan nama Zhou Meng ketika mewakili Kemboja, sebaliknya menggunakan panggilan Chourng Meng.
“Kemboja menggunakan pemain ini iaitu dari China hanya untuk berhadapan dengan Laos dan menyekat penyertaan negara tahap 1 semata-mata ingin mendapatkan pingat emas.
“Memang peraturan tersebut boleh dilakukan, tetapi kenapa Kombaja takut sangat dengan Laos sehingga guna pemain ini,” jalas laman tersebut.
Melalui Troll SEA Games Official juga, difahamkan ketika pasukan Kemboja memenangi pingat emas selepas berjaya menundukkan pasukan Myanmar pada acara badminton berpasukan campuran, Zhou Meng dikatakan tiada dalam upacara pembahagian pingat.
Ramai pengguna media sosial terutamanya dari Malaysia dan Indonesia tidak berpuas hati dengan tindakan tuan rumah yang menghalang penyertaan dua pasukan terkuat badminton di Asia itu.

“Mereka (Kemboja) kata ini adalah sejarah pertama mereka merangkul pingat emas dalam Sukan Sea. Sejarah yang amat bermakna bagi mereka, tapi bagi kita itu adalah sampah,” jelas seorang pengguna media sosial.
“Kalau aku jadi warga Kemboja, rasanya malu kalau dapat pingat emas sebegitu, dengan Laos pun boleh guna pemain dari China dan tidak guna anak tempatan meraka.
“Hebat penganjuran Sukan Sea kali ini, lepas ini apa pula yang bakal berlaku,” jelas Hernawan Agus. – KOSMO! ONLINE


Isteri lapor polis kali kedua suami menikah lagi
Oleh KOSMO!

12 Mei 2023, 5:30 pm
JAKARTA, Indonesia – Seorang isteri, Eli Eka Handayani membuat laporan polis di Jambi kerana tidak dapat menerima kenyataan bahawa suaminya berkahwin lain secara senyap, lapor portal berita Merdeka.com semalam.
Eli, 51, berkata, suaminya yang bekerja sebagai pelaut di sebuah syarikat perkapalan, berkahwin buat kali kedua dengan seorang guru wanita di daerah Batanghari, Jambi.
Dia membuat laporan polis buat kali pertama terhadap suaminya kira-kira setahun lalu tetapi tidak ada sebarang tindakan dilakukan, katanya kepada portal berita Merdeka.com.
Eli membuat keputusan untuk membuat laporan kali kedua selepas suaminya mengaku ketika dirawat di sebuah hospital Lampung bahawa dia sudah berkahwin dengan seorang lagi wanita dan mereka mempunyai seorang anak.
Kata Eli, gaji suaminya itu juga diberikan kepada isteri keduanya.
Menurut peguam Eli, anak guamnya itu telah membuat laporan polis pada Februari 2022 terhadap suaminya yang kini suspek dalam kes tersebut.

Namun, setakat ini, keberadaan suami Eli masih lagi tidak diketahui. – Agensi


Sukan SEA Kemboja 2023: Jun Hao intai slot separuh akhir
Oleh MUHAMAD ARDIE PUTRA SUHAIMI

13 Mei 2023, 9:37 pm
PHNOM PENH – Perseorangan lelaki negara, Leong Jun Hao mengambil langkah berjaga-jaga apabila dijadualkan bertemu dengan wakil Filipina, Jewel Angelo Albo di peringkat suku akhir Sukan SEA Kemboja 2023 esok.
Menurut Jun Hao, tiada jalan mudah yang boleh diambil meskipun di atas kertas, kelebihan memihak kepadanya berdasarkan status selaku pilihan ketiga kejohanan.
“Untuk kemenangan hari ini (semalam), walaupun agak susah, saya berjaya untuk mengatasinya, dan harap ia sebagai permulaan yang baik untuk baki perlawanan seterusnya.
“Saya tidak pernah menentang pemain Filipina itu (Albo), mungkin balik ke bilik nanti saya perlu membuat analisa dengan jurulatih, melihat rakaman video gaya permainannya.
“Memang saya pemain pilihan di kejohanan ini, tetapi setiap pemain bertanding mesti ada niat untuk menang dan membuat persiapan yang terbaik,” kata anak jati Kuala Lumpur ini.
Jun Hao menewaskan pemain Singapura, Joel Koh Jia Wei pada pusingan kedua dengan keputusan 23-21, 21-14 dalam aksi yang berlangsung di Dewan Badminton Kompleks Sukan Nasional Morodok Techo, Phnom Penh hari ini.


Lori tangki terbalik, minyak sawit mengalir ke dalam Sungai Labis
Oleh FARAHWAHIDA AHMAD

13 Mei 2023, 10:51 pm
SEGAMAT – Sebuah lori membawa muatan minyak kelapa sawit dilaporkan terbalik di Jambatan Jalan Labis, Segamat-Johor Bahru ke arah Chaa kira-kira pukul 12.38 tengah hari di sini hari ini.
Menurut Ahli Dewan Undangan Negeri (Adun) Bekok, Tan Chong, minyak sawit dalam tangki lori tersebut melimpah di kawasan kejadian sehingga masuk ke kawasan Bandar Labis dan terus ke Sungai Labis melalui parit berhampiran.
“Kemalangan berlaku di mana Lori FGV membawa minyak sawit telah terbalik di jalan menaiki bukit di FlyOver Jambatan lintasan Landasan Keretapi ETS berhampiran Stesyen ETS Labis.
“Saya telah menghubungi dan memaklumkan kepada pihak berwajib agar mereka mengambil tindakan pembersihan segera supaya mengelakkan pencemaran sungai yang lebih buruk,” katanya ketika dihubungi hari ini.

Chong berkata, beliau telah berhubung dengan Pengerusi Jawatankuasa Pelancongan, Alam Sekitar, Warisan dan Budaya Negeri Johor, K. Raven Kumar, pihak Jabatan Kerja Raya (JKR), Jabatan Pengairan dan Saliran (JPS) dan Jabatan Alam Sekitar memaklumkan perkara berkenaan.
“Semua penduduk dinasihati supaya berhati-hati apabila melalui kawasan tersebut yang jalan licin. Buat sementara kurangkan aktiviti memancing di Sungai Labis kerana air sungai dicemari oleh limpahan minyak sawit tersebut,” tambahnya. – KOSMO! ONLINE


Liga Super: JDT kenduri gol kalahkan Kelantan United 6-0
Oleh MOHAMAD FAIZAL HASHIM

13 Mei 2023, 10:39 pm
ISKANDAR PUTERI – Juara bertahan, Johor Darul Ta’zim (JDT) sekali lagi kenduri gol di Stadium Sultan Ibrahim, di sini apabila menewaskan pasukan tercorot, Kelantan United FC (KUFC) 6-0 pada aksi Liga Super, sebentar tadi.
Kemenangan itu mengukuhkan Harimau Selatan di persada dengan mengumpul 30 mata daripada 10 perlawanan, lapan mata di hadapan pencabar terdekat iaitu Sri Pahang FC dan Selangor FC.
Skuad kendalian Nazrulerwan Makmor bertahan dengan baik pada awal permainan dengan menutup ruang buat pasukan tuan rumah daripada membuka jaringan terlalu awal.
Namun, keadaan itu tidak bertahan lama apabila penyerang berbisa JDT, Bergson Da Silva melepaskan rembatan deras dari jarak 25 meter melepasi jangkauan penjaga gol Ahmad Asyraaf Omar pada minit kelapan.
JDT berjaya menambah jaringan menerusi Fernando Forestieri apabila memanfaatkan lorongan Leandro Velazquez dengan melepaskan rembatan lerek ke penjuru kanan gawang KUFC.
Bersambung babak kedua, pasukan benteng Kijang Hijau tampak liat untuk dibolosi setelah ramai pemain lebih banyak berkampung seakan mahu mengelak kekalahan dengan jaringan lebih besar.

Kelantan United tidak hanya berdiam diri dan melancarkan serangan balas ke kubu JDT namun tiada sentuhan penyudah menyebabkan mereka gagal menembusi benteng terakhir pasukan tuan rumah itu.
Setelah bertali arus melakukan serangan, benteng KUFC bolos jua pada minit ke-62 apabila Bergson yang menerima hantaran Forestieri dan berada dalam situasi satu lawan satu dengan penjaga gol melakukan sepakan lambung ke arah gawang yang kosong itu.
Pada minit ke-69, JDT dihadiahkan sepakan penalti setelah penjaga gol, melakukan terjahan terhadap Forestieri dan penyerang sensasi kelahiran Brazil itu melengkapkan jaringan hatriknya selepas menyempurnakan sepakan penalti tersebut.
Skuad Kijang Hijau yang belum merekodkan sebarang kemenangan pada musim ini terus dirundum malang apabila pengadil perlawanan sekali lagi menghadiahkan sepakan penalti buat JDT setelah Bergson dijatuhkan Fauzan Fauzi pada minit ke-72.
Leandro tidak berdepan tugas sukar untuk menambah jaringan buat Harimau Selatan dengan menyempurnakan sepakan itu sekali gus melengkapkan satu lagi kemenangan dengan jaringan yang besar.
Tidak terhenti di situ, JDT tidak menunjukkan isyarat memperlahankan permainan sebaliknya berusaha memburu jaringan.
Sebelum wisel penamat ditiup pengadil perlawanan, Forestieri sempat menambah jaringan bagi menambah derita pasukan pelawat yang terus menghuni tangga tercorot liga. – KOSMO! ONLINE


Dua beradik dikhuatiri lemas ketika cari etok
Oleh ROSALWANI CHE SOH

13 Mei 2023, 10:44 pm
KOTA BHARU – Dua beradik tiri dikhuatiri lemas semasa mencari etok di Sungai Tebing Tinggi, Bukit Kecil di sini hari ini.
Dalam kejadian kira-kira pukul 11.30 pagi itu, mangsa, Mohd. Fauzi Mat Yaacob, 29 dan adiknya, Mohd. Syah Iskandar Abdullah,10, dipercayai pergi ke kawasan tersebut bersama keluarganya pada pukul 9 pagi.
Ketua Balai Bomba dan Penyelamat Tanah Merah, Penolong Penguasa Bomba Mohd. Zulkifli Osman berkata, semasa mencari etok, ibu mangsa, Siti Zubaidah Marican Mat Yassin, 45, melihat kedua-dua mangsa lemas dan meminta pertolongan.
“Wanita itu cuba membantu dua anaknya, namun dia turut lemas dalam kejadian tersebut. Siti Zubaidah bagaimanapun berjaya diselamatkan suaminya, namun kedua-dua mangsa pula dikhuatiri lemas,” katanya.
Ketua Polis Daerah Tanah Merah, Superintendan Mohd. Haki Hasbullah ketika dihubungi mengesahkan pihaknya menerima laporan berhubung kejadian itu. – KOSMO! ONLINE


BNM kongsi 9 salah faham terhadap kenaikan OPR
Oleh TUAN NURHIDAYAH TUAN AB.GHANI

13 Mei 2023, 11:43 pm
PETALING JAYA – Bank Negara Malaysia (BNM) berkongsi sembilan salah faham masyarakat terhadap kenaikan Kadar Dasar Semalaman (OPR) yang diumumkan baru- baru ini.
Menurut BNM, kadar faedah yang lebih tinggi untuk simpanan dan pinjaman akan menggalakkan orang ramai untuk menyimpan dan kurangkan perbelanjaan yang mana OPR bantu kurangkan inflasi.
Kedua, biarpun inflasi keseluruhan menurun, tekanan harga yang disebabkan oleh faktor permintaan masih tinggi.
“OPR diselaraskan secara beransur-ansur dan terkawal dan sejak 2022, OPR dinaikkan +125 mata asas, kembali kepada Kadar sebelum Covid-19.
“Keputusan OPR dinaikkan berdasarkan prospek pertumbuhan dan inflasi dalam negara. Masa dan magnitud tidak mengikut negara lain,” katanya dalam hantaran di Facebook.
BNM berkata, kenaikan berkenaan bertujuan mengawal inflasi pada masa ekonomi berkembang.

“Apabila OPR naik, kadar faedah untuk simpanan juga akan naik dan ia akan memudaratkan ekonomi sekiranya dikekalkan terlalu rendah dalam jangka masa lama.
“Dengan kenaikan ini juga akan membantu mengurangkan kadar kes bankrap dan kadar pinjaman mungkir kekal rendah,”jelasnya.
Tambahnya, sekiranya peminjam terbeban dengan ansuran bulanan baharu, mereka boleh dapatkan bantuan dengan menghubungi pihak bank atau Agensi Kaunseling dan Pengurusan Kredit (AKPK).
“Untuk maklumat lanjut dalam soalan lazim kami melalui bnm.gov.my/mp-faq,” ujarnya. -KOSMO! ONLINE


Newcastle diikat Leeds di Elland Road
Oleh KOSMO!

13 Mei 2023, 9:41 pm
LEEDS – Hasrat Newcastle United untuk merakam kemenangan tidak kesampaian apabila diikat Leeds United 2-2 pada aksi Liga Perdana Inggeris (EPL) di Elland Road sebentar tadi.
Keputusan itu tidak menjejaskan kedudukan Newcastle di tangga ketiga kerana masih berkelebihan tiga mata beserta jumlah perbezaan jaringan yang besar ke atas pasukan tempat keempat, Manchester United.
Begitupun, ia belum selamat buat The Magpies yang tidak boleh tercicir mata dalam baki tiga perlawanan terakhir jika enggan kedudukan mereka dipintas oleh pasukan tempat kelima, Liverpool.
Dalam aksi sebentar tadi, Leeds terlebih dahulu mengejutkan Newcastle dengan gol pertama menerusi percubaan bek kanan, Luke Ayling yang langsung tidak dikawal seawal minit ketujuh.
WILSON (tengah) meraikan jaringannya bersama rakan sepasukan ketika seri 2-2 dengan Leeds pada aksi EPL di Elland Road sebentar tadi. – AFP
Newcastle kemudiannya dihadiahkan sepakan penalti tidak lama kemudian selepas Alexander Isak dijatuhkan Maximilian Wober dan kesempatan itu disudahkan dengan baik oleh Callum Wilson pada minit ke-31.
Wilson memastikan The Magpies mendahului perlawanan itu dengan gol kedua, sekali lagi menerusi sepakan penalti pada minit ke-69.

Bagaimanapun, ia cuma bertahan 10 minit sebelum Leeds mencipta kebangkitan dengan jaringan penyamaan menerusi Rasmus Kristensen pada minit ke-79.
Newcastle gagal mengambil kesempatan dalam tempoh lima minit terakhir untuk mencari gol kemenangan walaupun Leeds terpaksa beraksi dengan 10 pemain selepas Junior Firpo menerima kad kuning kedua pada minit ke-91.
Keputusan itu merencatkan perancangan Newcastle untuk menjarakkan diri sebagai pasukan ketiga dan kembali ke landasan kemenangan selepas tewas 0-2 kepada Arsenal minggu lalu. – KOSMO! ONLINE


Kapal peronda APMM sedang diselenggara terbakar
Oleh SHAMSUL KAMAL AMARUDIN

13 Mei 2023, 9:26 pm
LUMUT – Sebuah kapal peronda milik Agensi Penguatkuasaan Maritim Malaysia (APMM) yang dalam proses penyelenggaraan di dermaga di Kampung Baru, Sitiawan, dekat sini, terbakar petang tadi.
Difahamkan, kebakaran yang berlaku di bahagian kabin terjadi ketika kerja-kerja kimpalan dilakukan di dalam kapal tersebut.
Penolong Pengarah Operasi Jabatan Bomba dan Penyelamat Malaysia (JBPM) Perak, Mohamadul Ehsan Mohd Zain berkata, pihaknya menerima panggilan kecemasan pada pukul 5.14 petang.
“Berikutan itu, 16 anggota dari Balai Bomba dan Penyelamat (BBP) Seri Manjung dan BBP Ayer Tawar bergegas ke lokasi kejadian. Pemeriksaan mendapati 50 peratus daripada bahagian kabin tersebut sudah terbakar,” katanya ketika dihubungi hari ini.
Menurutnya, kerja-kerja pemadaman sedang dilakukan menggunakan dua aliran, tiga pancutan air di lokasi kebakaran dan anggota turut masuk ke dalam kapal untuk kerja-kerja pemadaman di kawasan kabin kapal tersebut.
Jelas beliau, setakat pukul 7 malam tadi, operasi pemadaman masih dilakukan. – KOSMO! ONLINE


2 pelajar Politeknik Muadzam Shah maut, seorang cedera nahas dengan lori
Oleh NOR AINNA HAMZAH

13 Mei 2023, 10:59 pm
JEMPOL – Dua pelajar Politeknik Muadzam Shah, Pahang maut dalam nahas dua buah kenderaan iaitu kereta Perodua Axia dan lori di kilometer 33, Jalan Bahau-Keratong, berhampiran stesen minyak Palong 16, di sini, hari ini.
Ketua Polis Daerah Jempol, Superintendan Hoo Chang Hook berkata, dalam kejadian kira-kira pukul 3.40 petang itu, mangsa, Chen Pui Xia, 22, beralamat di Sungkai, Perak, cedera parah di kepala dan patah peha kanan disahkan meninggal dunia oleh pasukan paramedik di tempat kejadian.
Kata beliau, manakala penumpang belakang, Norsyahira Rahmat, 23, beralamat di Bandar Baru Salak Tinggi Sepang Selangor mengalami kecederaan parah di kepala dan patah kaki kanan juga disahkan meninggal dunia di tempat kejadian.
“Penumpang hadapan pula, Nur Syafikah Shuib, 21, beralamat di Kepala Batas, Pulau Pinang mengalami kecederaan patah kaki kanan dan menerima rawatan di Zon Merah Hospital Jempol.
“Kenderaan yang dinaiki pelajar politeknik berkenaan merupakan kenderaan yang di sewa di sekitar Muadzam, Pahang. Difahamkan kesemuanya dalam perjalanan pulang ke politeknik tersebut dari Selangor,” katanya dalam satu kenyataan hari ini.
Chang Hook berkata, siasatan awal mendapati kemalangan berlaku ketika pemandu lori berusia 47 tahun memandu berseorangan dari arah Keratong menghala ke Bahau.

Menurut beliau, pemandu lori kitu mendakwa semasa melalui jalan menuruni bukit, sebauh kenderaan Perodua Axia dari arah bertentangan masuk ke laluan lori berkenaan tanpa memberi sebarang isyarat lalu berlaku perlanggaran.
“Dalam kejadian ini, terdapat saksi bebas juga menyatakan kereta Perodua Axia telah masuk ke laluan bertentangan. Kesan calar perlanggaran pertama juga berada di laluan lori menghala ke arah Bahau.
Kata beliau, pemandu lori bagaimanapun tiada mengalami apa-apa kecederaan dan kedua-dua mayat di bawa ke Hospital Jempol bagi tujuan bedah siasat esok dan kes disiasat di bawah Seksyen 41 (1) Akta Pengangkutan Jalan (APJ) 1987. – KOSMO! ONLINE


Anwar umum peruntukan tambahan RM50 juta mangsa banjir Terengganu
Oleh MOHD AZLI ADLAN

13 Mei 2023, 11:04 pm
KUALA NERUS – Perdana Menteri, Datuk Seri Anwar Ibrahim mengumumkan peruntukan tambahan RM50 juta kepada mangsa banjir di Terengganu pada musim tengkujuh lalu.
Beliau berkata, tambahan daripada RM50 juta telah diumumkan pada hujung tahun lalu sebagai tanda keprihatinan terhadap sebahagian mangsa banjir negeri ini yang masih belum menerima bantuan tersebut.
“Menteri Besar Terengganu, Datuk Seri Dr Ahmad Samsuri (Mokhtar) kata bantuan tidak cukup, jadi malam ini saya tambah lagi RM50 juta menjadikan peruntukan keseluruhan RM100 juta.
“Saya tahu berlaku kelewatan pengagihan bantuan oleh Agensi Pengurusan Bencana Negara (Nadma), jadi saya mintak Nadma perhalusi segera,” katanya di Universiti Sultan Zainal Abidin (UniSZA) di sini malam ini.
Beliau berkata demikian ketika menghadiri Majlis Rumah Terbuka Malaysia Madani peringkat Terengganu.
Kosmo! pada 19 April lalu melaporkan ribuan mangsa banjir Besut merungut masih belum menerima bantuan banjir RM1,000 biarpun musibah itu sudah lebih lima bulan berlalu.

Bantuan banjir tersebut dijanjikan kerajaan negeri Terengganu pada Disember tahun lalu iaitu tambahan RM1,000 yang disalurkan kerajaan Persekutuan menerusi Nadma.
Ahmad Samsuri pada Rabu lalu mengakui kelewatan agihan bantuan tersebut disebabkan kerajaan negeri Terengganu masih belum menerima Dana Khas Kerajaan Persekutuan (DKKP) atau royalti minyak.
Dalam pada itu, Ahmad Samsuri yang diterima berterima kasih dengan keprihatinan kerajaan Persekutuan dan berjanji agihan bantuan banjir itu akan dilaksanakan segera. – KOSMO! ONLINE


5,000 warga TDM meriahkan Aidilfitri Madani Tentera Darat
Oleh SITI A'ISYAH SUKAIMI

13 Mei 2023, 11:08 pm
KUALA LUMPUR – Kira-kira 5,000 warga Tentera Darat Malaysia (TDM) dari seluruh negara memeriahkan Majlis Sambutan Hari Raya Aidilfitri Madani Tentera Darat 2023 di Wisma Perwira Tentera Darat, Kem Perdana Sungai Besi di sini.
Majlis bermula dari pukul 2 petang sehingga 11.30 malam dianjurkan secara berperingkat serta disempurnakan oleh Panglima Tentera Darat, Jeneral Datuk Seri Mohammad Ab. Rahman yang hadir bersama isteri selaku Pengerusi Jemaah Badan Kebajikan Angkatan Tentera Darat, Datin Seri Ramlah Dawi.
Pada sesi sebelah malam, majlis turut dihadiri Menteri Pertahanan, Datuk Seri Mohamad Hasan dan beliau sempat melakukan gimik tembakan meriam merasmikan Sambutan Hari Raya Aidilfitri Madani Tentera Darat 2023.
Hadir sama, Panglima Angkatan Tentera, Jeneral Tan Sri Affendi Buang dan isteri Tengku Puteri Seri Teja Puan Sri Datuk Tengku Muhaini Almarhum Sultan Ahmad Shah.
Pada sambutan tersebut, Panglima Tentera Darat turut menyampaikan sumbangan kepada anggota yang memerlukan serta anak-anak tahfiz dari Sekolah Tahfiz Anak Yatim Angkatan Tentera Malaysia. – KOSMO! ONLINE


Fasa pertama agihan Bakul Rahmah selesai bulan depan
Oleh KAMALIZA KAMARUDDIN

13 Mei 2023, 9:05 pm
KUALA NERUS – Pengagihan fasa pertama Bakul Rahmah bernilai keseluruhan RM13 juta dijangka selesai sepenuhnya pada bulan depan.
Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, pengagihan itu melibatkan baki 50,000 ketua isi rumah (KIR) di seluruh negara.
“Setakat ini lebih 80,000 KIR di seluruh negara sudah menerima inisiatif ll tersebut sejak 27 Februari lalu. Fasa kedua dan ketiga Bakul Rahmah akan diteruskan lagi untuk manfaat golongan sasaran selepas bulan Jun.
“Inisiatif tersebut bertujuan membantu golongan miskin tegar dan kurang berkemampuan mendepani kos sara hidup,” katanya selepas menyempurnakan pelepasan Lori Rahmah peringkat Terengganu di Universiti Sultan Zainal Abidin (UniSZA) di sini hari ini.
Salahuddin berkata, Lori Rahmah terbabit membawa 1,600 Bakul Rahmah yang akan diagihkan kepada golongan miskin tegar sekitar daerah ini dan Kuala Nerus.
Belia berkata, empat inisiatif di bawah Program Payung Rahmah iaitu Jualan Rahmah, Pakej Rahmah, Kafe Rahmah dan Menu Rahmah mengutamakan kesejahteraan rakyat tanpa diskriminasi. – KOSMO! ONLINE


Anjing gembala terkam, gigit ‘lato-lato’ polis
Oleh KOSMO!

13 Mei 2023, 7:30 pm
LONDON – Seekor anjing gergasi yang dipelihara untuk melindungi haiwan ternakan daripada diserang binatang buas bertindak menggigit kemaluan seorang anggota polis, lapor portal berita Daily Star semalam.
Anggota polis itu, Andy Brand mengalami kesakitan teramat apabila anjing gembala baka Caucasian itu  membenamkan gigi pada kemaluannya dalam kes yang didengar di Mahkamah Syerif Glasgow, Scotland baru-baru ini.
Anjing peliharaan Ridwan Islam berusia tiga tahun itu menerkam kemaluan anggota polis berkenaan pada 11 Jun 2022 di pusat bandar Glasgow. Dia kemudian dijatuhi hukuman denda  £270 (RM1,499).
Anggota polis tersebut diberikan suntikan tetanus dan antibiotik, manakala Ridwan mengaku bersalah kerana gagal mengawal anjing peliharaannya.
Peguam tertuduh, Haroun Malik meminta mahkamah tidak  menghapuskan anjing itu dan berkata: “Ridwan kesal dan meminta saya menelefon anggota polis itu dan meminta maaf.”
“Dia  sedar ia perkara serius kerana anjing itu tidak berada di bawah kawalannya. Ini adalah kejadian terpencil.

“Anak guam saya sanggup bertanggungjawab dan menerima apa sahaja hukuman yang diputuskan oleh mahkamah,” kata Haroun – Agensi

.


Ibu amang seksual anak bakal didakwa tiga pertuduhan
Oleh ISKANDAR SHAH MOHAMED

13 Mei 2023, 9:11 pm
KUALA SELANGOR – Seorang ibu yang disyaki melakukan amang seksual dengan anak lelakinya berusia 14 tahun bakal didakwa atas tiga pertuduhan di mahkamah bulan ini.
Ketua Polis Daerah Kuala Selangor, Superintendan Ramli Kasa berkata, siasatan ke atas wanita berusia 33 tahun itu sudah dilengkapkan dan telah diserahkan kepada Timbalan Pendakwa Raya bagi arahan pertuduhan.
“Namun, pendakwaan akan dibuat selepas reman suspek tamat. Suspek bakal didakwa atas tiga pertuduhan mengikut Seksyen 14 Akta Kesalahan Seksual Terhadap Kanak-Kanak 2017 bulan ini,” katanya ketika ditemui pada Majlis Rumah Terbuka Aidilfitri Parlimen Kuala Selangor dan Dewan Undangan Negeri (DUN) Bukit Melawati di sini, petang tadi.
Kosmo! sebelum ini melaporkan ibu yang disyaki melakukan hubungan seks dengan anaknya di Puncak Alam di sini ditahan bagi siasatan satu lagi kes sama di sekitar Sungai Buloh, Rabu lalu.
Penahanan itu dilakukan susulan laporan dibuat mangsa melibatkan remaja perempuan berusia 15 tahun di Balai Polis Saujana Utama.
Terdahulu, perbuatan jijik suspek dipercayai melakukan amang seksual dengan anak lelakinya terbongkar dan dicekup polis di sekitar daerah ini pada 2 Mei lalu dan suspek juga dikatakan turut merakam aksi dengan remaja berusia 14 tahun itu menerusi telefon bimbit.

Seorang lelaki yang juga penganggur berusia 35 tahun kemudian turut diberkas bagi membantu siasatan kes itu di sebuah restoran di Bandar Puncak Alam, di sini. – KOSMO! ONLINE


15,000 meriah Rumah Terbuka Malaysia Madani Terengganu
Oleh KAMALIZA KAMARUDDIN

13 Mei 2023, 9:21 pm
KUALA NERUS – Lebih 15,000 pengunjung hadir memeriahkan sambutan Rumah Terbuka Malaysia Madani peringkat Terengganu di Universiti Sultan Zainal Abidin (UniSZA) di sini malam ini.
Rakyat mula memenuhi pekarangan universiti itu untuk memeriahkan program tersebut seawal pukul 6 petang.
Mereka bertambah ceria menyambut ketibaan Perdana Menteri, Datuk Seri Anwar Ibrahim pada pukul 8.45 malam.
Kehadiran Anwar turut disambut Menteri Besar Terengganu, Datuk Seri Dr. Ahmad Samsuri Mokhtar.
Sementara itu, pelbagai juadah seperti nasi minyak, ayam masak merah dan gulai daging, ketupat, lemang, rendang ayam, satar, akok, pulut lepa, tapai dan keropok lekor disediakan untuk hadirin.
Seorang kakitangan swasta, Nura Adilah Mustapha, 48, berkata, dia mengunjungi Rumah Terbuka Malaysia Madani bersama ahli keluarganya.

“Ramai juga jiran-jiran hadir bersama keluarga masing-masing untuk bertemu Perdana Menteri (Anwar) dengan lebih dekat,” katanya. – KOSMO! ONLINE


Penduduk lukis gambar tidak senonoh pada jalan berlubang
Oleh KOSMO!

13 Mei 2023, 8:30 pm
LONDON – Penduduk tempatan bertindak melukis gambar tidak senonoh menggunakan semburan cat putih pada sebatang jalan yang dipenuhi lubang di luar Kolej Uckfield, East Sussex, lapor portal berita Daily Star semalam.
Mereka melakukan perbuatan itu selepas hilang sabar untuk menunggu lubang-lubang tersebut diturap selain cuba menarik perhatian majlis perbandaran tempatan.
Isu tersebut akhirnya mendapat perhatian pihak berwajib. Pekerja-pekerja menurap jalan tersebut semalam.
Sebelum kerja pembaikan dilakukan, terdapat juga komen menyatakan: “Dilukis oleh kelas seni kolej itu? Nampaknya, kita semua keluar dan membeli cat semburan serta melakukan membuat lukisan ini pada semua jalan raya berlubang.”
Bagaimanapun, Majlis Daerah Sussex Timur mengulas: “Kami memahami kebimbangan orang ramai tentang jalan berlubang tetapi ini bukan cara untuk menangani situasi tersebut. Kami bertanggungjawab untuk lebih 3,218 kilometer jalan dan tahun lepas, kami membaiki lebih 24,000 lubang pada jalan raya.” – Agensi


Loonkiito singa tertua di dunia mati terkena tusukan lembing
Oleh KOSMO!

13 Mei 2023, 7:00 pm
NAIROBI, Kenya  –  Seekor singa yang dipercayai tertua di dunia,  mati dibunuh oleh pengembala haiwan ternakan pada usia 19 tahun di Kenya Rabu lalu, lapor portal berita Daily Mirror semalam.
Singa bernama Loonkiito dikatakan berada terlalu hampir dengan ternakan lembu di Taman Negara Amboseli. Sekumpulan pengembala bertindak membunuhnya.
Singa tersebut mati akibat luka selepas kepalanya terkena tusukan lembing.
Jurucakap Perkhidmatan Hidupan Liar Kenya (KWS), Paul Jinaro berkata: “Ia adalah singa tua yang mempunyai masalah. Pada kebiasaannya, singa akan pergi memburu hidupan liar di dalam taman negara tersebut.”
Dia memberitahu Gulf News: “Haiwan itu memasuki kandang lembu sekitar pukul 9 malam (waktu tempatan). Pengembala-pengembala menyerangnya dengan lembing. Ia lemah kerana usia tua dan mati akibat luka terkena tusukan lembing di kepala.”
Kumpulan pemuliharaan Lion Guardian mengulas di Facebook: “Dengan rasa berat hati kami berkongsi berita kematian Loonkiito (2004 – 2023), singa jantan tertua. Ia mati pada 10 Mei 2023 pada usia 19 tahun.”  – Agensi


Wanita makan lutut sendiri, hidang bersama spageti
Oleh KOSMO!

13 Mei 2023, 8:00 pm
MADRID, Sepanyol – Seorang pesohor media sosial di Sepanyol mengaku menambah tulang rawan lututnya sendiri ke dalam hidangan spageti bolognese sebelum memakannya bersama teman lelaki, lapor laman berita Wion News semalam.
Menerusi podcast Club 113, Paula Gonu, 30, memberitahu bahawa sebahagian tulang rawan lututnya yang dipanggil meniskus, telah dibuang semasa pembedahan kerana kecederaan.
Selepas pembedahan, Paula memberitahu doktor bahawa dia ingin membawa pulang tulang rawan itu.
Doktor menggunakan alkohol untuk mengawet bahagian lutut Paula supaya tahan lebih lama.
Seminggu kemudian, ketika bergurau mengenai bahagian lutut yang disimpan bersama teman lelakinya, Paula terfikir untuk memasak meniskus tersebut.
“Saya memberitahu bahawa saya ingin memakannya kerana ia sebahagian daripada badan saya. Kemudian saya memasak spageti bolognese dan kami memakannya,” kata Paula.

Paula mempertahankan tindakannya dengan mendakwa bahawa orang ramai yang memakan tulang haiwan adalah lebih teruk. Katanya, memakan bahagian badan sendiri tidak boleh dianggap tabu. – Agensi


Guna strategi berbeza urus bekalan air di P. Pinang
Oleh SITI NUR MAS ERAH AMRAN

13 Mei 2023, 7:20 pm
SEBERANG PERAI – Kerajaan negeri menerusi Perbadanan Bekalan Air Pulau Pinang (PBAPP) akan mengaplikasi strategi berbeza bagi memastikan bekalan air di negeri ini mencukupi.
Ketua Menteri, Chow Kon Yeow berkata, kaedah itu tertakluk kepada cara pengurusan pengagihan bekalan air supaya rizab air mentah Empangan Teluk Bahang dan Empangan Air Hitam dapat memenuhi keperluan pengguna.
“Strateginya adalah dengan menggunakan sumber lain iaitu ambil air dari kolam air Bukit Dumbar untuk disalurkan ke Empangan Air Itam. Melalui kaedah ini, katakanlah paras air Empangan Air Itam terus menurun, sekurang-kurangnya ia akan turun sedikit demi sedikit.
“Selain itu, kita akan dapat mengukuhkan paras air sekali gus memanjangkan tempoh untuk bertahan sementara keadaan pulih,” katanya kepada pemberita selepas lawatan teknikal Pakej 12A bagi meninjau pembinaan modul rawatan air baharu di Loji Rawatan Air Sungai Dua di sini hari ini.
Dalam pada itu, beliau memberitahu, operasi pembenihan awan(OPA) bagi penghasilan hujan akan diteruskan bagi memastikan rizab air mentah di kedua-dua empangan itu mencapai 50 peratus.
Menurut beliau, hujan yang turun di Empangan Teluk Bahang menyamai penggunaan bekalan air penduduk selama 3.5 hari manakala bekalan air yang diperolehi di Empangan Air Itam menyamai penggunaan setempat selama sehari,.

Katanya, kerajaan akan memohon bantuan Agensi Pengurusan Bencana Negara (NADMA) dan Tentera Udara Diraja Malaysia (TUDM) untuk operasi pembenihan awan akan datang
Dalam perkembangan lain, beliau berkata, projek yang menelan kos RM13 juta dan dijangka siap hujung tahun ini tersebut akan meningkatkan kapasiti reka bentuk rawatan air maksimum LRA Sungai Dua sebanyak 114 juta liter sehari menjelang tahun depan – KOSMO! ONLINE


Anak maut nahas lima kenderaan
Oleh ADNAN IBRAHIM

13 Mei 2023, 9:16 pm
KLUANG – Seorang remaja meninggal, manakala adik dan ayahnya cedera selepas terlibat dalam kemalangan di Kilometer 18.8 Jalan Benut – Simpang Renggam petang hari ini.
Ketua Polis Daerah Kluang, Asisten Komisioner Bahrin Mohd Noh berkata, kejadian yang berlaku kira-kira pukul 3.25 petang itu melibatkan lima buah kenderaan iaitu dua kereta Proton Wira dan masing-masing sebuah kereta Toyota Vellfire, Kia Sportage serta lori Daihatsu Delta.
Katanya, hasil siasatan awal kejadian berlaku ketika kereta Proton Wira yang dipandu oleh Mohd Hanifah, 61, dari arah Benut ke Simpang Renggam manakala Abdul Majid, 66, serta dua anaknya Muhammad Aliff, 14, dan Muhammad Zafir, 10, datang dari arah bertentangan dengan menaiki lori Daihatsu Delta.
“Sebaik sampai di lokasi kejadian, Proton Wira tersebut secara tiba-tiba memasuki laluan lori Daihatsu Delta menyebabkan berlaku perlanggaran.
“Akibat daripada perlanggaran itu, Muhammad Alif mengalami kecederaan parah di kepala dan disahkan meninggal di lokasi kejadian manakala ayahnya serta adiknya mengalami kecederaan dan kini dirawat di Zon Kuning Hospital Enche Besar Hajjah Khalsom (HEBHK),”katanya melalui kenyataan hari ini.
Menurut Bahrin lagi, kereta Toyota Vellfire, KIA Sportage yang berada di belakang kereta Proton Wira tidak sempat mengelak turut berlaku perlanggaran termasuk sebuah kereta Proton Wira yang diletakkan ditepi jalan berhampiran kawasan kejadian.

Ujarnya, pemandu kereta Proton Wira itu bagaimanapun hanya mengalami kecederaan ringan termasuk pemandu dua lagi kenderaan, manakala kereta Proton Wira yang diletakkan ditepi jalan tiada pemandu di dalamnya.
“Susulan daripada kejadian itu, pemandu kereta Proton Wira ditahan untuk pemeriksaan air kencing dan kes akan disiasat mengikut Seksyen 41(1) Akta Pengangkutan Jalan (APJ) 1987,”katanya. – KOSMO! ONLINE


PRN Selangor: Anak Noh Omar antara nama bakal calon PN
Oleh ISKANDAR SHAH MOHAMED

13 Mei 2023, 7:12 pm
KUALA SELANGOR – Anak perempuan bekas Pengerusi Badan Perhubungan UMNO Selangor, Tan Sri Noh Omar antara enam nama yang dicadangkan sebagai calon Perikatan Nasional (PN) bagi Pilihan Raya Negeri (PRN) akan datang.
Nurul Syazwani yang juga Ketua Srikandi Muda Parti Pribumi Bersatu Malaysia (Bersatu) Tanjong Karang itu disenaraikan bagi kerusi Dewan Undangan Negeri (DUN) Permatang.
Turut tersenarai Yang Dipertua Pas Tanjong Karang, Mohd. Zamri Mohd. Zainuldin bagi kerusi DUN Sungai Burong.
Mengesahkan perkara itu, Pengerusi Badan Pimpinan PN Tanjong Karang, Datuk Dr. Zulkafperi Hanapi berkata, kesemua senarai calon berkenaan sudah diserahkan kepada kepimpinan atasan PN Selangor.
“Perbincangan lanjut sedang dijalankan dan bergantung kepada pimpinan Pusat untuk dimuktamadkan, namun kita akan mengetengahkan dua nama utama iaitu Nurul Syazwani dan Mohd. Zamri yang sudah dikenali di parlimen ini.
“Mereka dilihat berpotensi besar untuk memenangi dua kerusi DUN itu kerana mempunyai pengaruh dan sokongan pengundi masing-masing,” katanya ketika ditemui pada Majlis Rumah Terbuka Ailfitri di Pusat Khidmat Rakyat Parlimen Tanjong Karang di sini hari ini. -KOSMO!ONLINE


Bagnaia sambar petak hadapan GP Perancis
Oleh MEJA SUKAN KOSMO!

13 Mei 2023, 6:04 pm
LE MANS – Pelumba Ducati, Francesco Bagnaia mengulangi pencapaian musim lalu apabila memastikan petak hadapan menjadi miliknya menjelang perlumbaan Grand Prix (GP) Perancis di Litar Le Mans esok.
Pada sesi kelayakan yang berlangsung sebentar tadi, dia yang juga juara dunia melakukan catatan masa terpantas 1:30.705 saat (s), sekali gus menempah petak hadapan buat kali kedua dalam saingan musim ini.
Bagaimanapun, pelumba Itali itu terpaksa menunggu hingga ke penghujung sesi kelayakan bagi memadamkan catatan masa 1:30.763s yang dilakukan juara dunia lapan kali, Marc Marquez dari Repsol Honda.
“Kami bekerja sangat keras minggu ini kerana Ducati bergelut sejak semalam, pagi ini pun perkara sama turut berlaku. Bagaimanapun, semuanya sudah tunjukkan peningkatan dan kami gembira.
“Pada sesi latihan bebas ketiga, kelajuan jentera sudah semakin kompetitif, jadi sangat penting untuk kami dapatkan petak hadapan ini. Saya harap boleh teruskan aksi seperti ini pada perlumbaan sprint nanti,” kata Bagnaia sejurus tamat sesi kelayakan.
Mengiringi Bagnaia di barisan hadapan pada perlumbaan esok adalah Marquez di petak kedua dengan perbezaan 0.058s manakala pelumba Mooney VR46, Luca Marini di tempat ketiga menerusi catatan masa 1:30.842s.

Sebelum beraksi pada perlumbaan sebenar esok, semua pelumba terlebih dahulu akan menguji prestasi masing-masing pada perlumbaan sprint yang dijadualkan berlangsung malam ini. – KOSMO! ONLINE


Ibu siram air kecil ke rumah jiran hampir setiap hari
Oleh KOSMO!

13 Mei 2023, 6:30 pm
JAKARTA – Satu rakaman sistem televisyen litar tertutup (CCTV) menunjukkan seorang ibu menyimbah air kecil ke rumah jirannya di Sidoarjo, Jawa Timur akhirnya menjadi tular di media sosial, lapor portal berita SerambiNews.com hari ini.
Rakaman video itu menunjukkan pelaku turut membawa pinggang berisi sampah dan membuangnya di rumah jiran. Selepas melakukan perbuatan tersebut, dia bertindak melarikan diri.
Pegawai polis tempatan, Supriatna berkata, perbuatan itu dilakukan hampir setiap hari berikutan konflik antara kedua-dua belah pihak.
Ibu berkenaan melakukan perbuatan itu kerana didakwa tidak dapat puas hati kerana tanah rumah yang diduduki jiran tersebut adalah milik adiknya.
Berdasarkan siasatan, perbuatan itu dilakukan sejak 2017 dan ibu itu pernah berjanji untuk tidak melakukannya lagi. Bagaimanapun, kata ketua polis berkenaan, dia kemudian mengulangi perbuatan tersebut.
Menurut Supriatna, polis masih menyiasat kejadian itu. – Agensi


KL, Alor Setar, Kuala Selangor suhu 37 darjah Celsius hari ini
Oleh KOSMO!

13 Mei 2023, 6:56 pm
PETALING JAYA – Jabatan Meteorologi Malaysia (MetMalaysia) memaklumkan terdapat 31 kawasan di Malaysia mengalami cuaca panas Tahap 1 (Berjaga-Jaga) hari ini.
MetMalaysia berkata, sebanyak 30 kawasan di Semenanjung Malaysia berdepan dengan cuaca panas tersebut iaitu di Perlis, Baling, Kota Setar, Bandar Baharu, Padang Terap, Kubang Pasu, Kuala Muda, Pendang, Kulim, Sik dan Kuala Muda.
Kawasan seterusnya adalah di Hulu Perak, Kinta, Kuala Kangsar, Kuala Krai, Pasir Mas, Bentong, Bera, Jerantut, Lipis, Maran, Raub, Rompin, Temerloh, Kuala Lumpur, Kuala Selangor, Jelebu, Jempol, Tampin dan Muar.
Menurutnya lagi, terdapat satu kawasan di Sabah iaitu Kinabatangan turut berada pada Tahap 1.
Sementara di Sarawak, tiada kawasan dilaporkan berada pada Tahap 1.
“Suhu maksimum harian 35 hingga 37 darjah Celsius sekurang-kurangnya selama 3 hari berturut-turut.

“Untuk maklumat terkini status cuaca panas harian, boleh rujuk kepada https://www.met.gov.my/iklim/status-cuaca-panas/,” katanya. – KOSMO! ONLINE


Pelajar tingkatan dua ditemui mati lemas di Sungai Perak
Oleh ASLIZA MUSA

13 Mei 2023, 6:02 pm
TELUK INTAN – Mayat pelajar lelaki tingkatan dua, V. Johnson, 15, yang dilaporkan hilang di Sungai Perak berhampiran Jeti Kampung Terengganu di sini semalam ditemui pukul 4.45 petang tadi oleh anggota bomba kira-kira 60 meter dari lokasi mangsa disyaki mandi di sungai berkenaan.
Difahamkan, keluarga remaja tersebut membuat laporan polis semalam selepas dimaklumkan guru sekolah mangsa berkaitan penemuan beg sekolah, baju dan seluar dipercayai milik mangsa oleh orang awam di jeti tersebut.
Ketua Balai Bomba dan Penyelamat (BBP) Teluk Intan, Mohd. Ismail Mohd. Yunus berkata, operasi mencari dan menyelamat (SAR) mangsa dijalankan setelah menerima panggilan pada pukul 8.17 malam sebelum mangsa yang hanya berseluar pendek dijumpai terapung.
“Anggota segera membawa mangsa naik ke tebing namun dia disahkan telah pun meninggal dunia oleh pegawai perubatan. Mayat mangsa diserahkan kepada pihak polis untuk tindakan lanjut.
“Dalam operasi itu, lima buah bot digunakan selain khidmat dua ekor anjing pengesan (K9) dari Jabatan Bomba dan Penyelamat Malaysia (JBPM) bagi mengesan mangsa,” katanya di sini hari ini.
Menurut  beliau, selain lapan anggota BBP Teluk Intan, operasi turut disertai anggota Pasukan Penyelamat di Air (PPDA) Teluk Intan, Polis Diraja Malaysia (PDRM) dan Pertahanan Awam Malaysia (APM).

Mayat mangsa yang dibuat pengecaman oleh bapanya itu dihantar ke Hospital Teluk Intan untuk bedah siasat sebelum dituntut ahli keluarga. – KOSMO! ONLINE


Batu karang bentuk halia ditemui dalam badan pesakit
Oleh KOSMO!

13 Mei 2023, 6:00 pm
JAKARTA – Seorang petugas kesihatan di Indonesia mendedahkan penemuan seketul batu berbentuk halia selepas membedah seorang pesakit, lapor laman berita Liputan 6 hari ini.
Video kejadian itu dimuat naik oleh Fuji Harto Ramud dalam akaun TikToknya, @fujiassahar.
“Seorang pesakit wanita berusia 45 tahun mengadu mengalami sakit pinggang lebih dua tahun. Pengakhirannya mengejutkan saya,” demikian kapsyen pada klip video tersebut.
Menurut Fuji, wanita itu mengalami penyakit batu karang disebabkan tabiatnya yang jarang minum air dan kerap menahan membuang air kecil.
“Pesakit bekerja dalam bilik berhawa dingin. Ketika bekerja, dia sering duduk selama berjam-jam. Ini menyebabkan dia jarang minum air kerana malas berulang alik ke bilik air.
“Dia ketagih minum air tin, kerap makan makanan laut, suka benda masin dan manis. Lebih teruk apabila dia suka menahan kencing terlalu lama,” kata Fuji.

Fuji menunjukkan seketul batu karang berbentuk halia selepas pembedahan itu. – Agensi


Bagai mati hidup semula, Mawi disihir, muntah darah
Oleh LIA OTHMAN

13 Mei 2023, 5:48 pm
GOMBAK – Penyanyi Mawi mendedahkan pernah melalui pengalaman mistik yang membuatkan dirinya terpaksa berehat daripada industri seni sekitar 10 tahun lalu.
Mawi atau nama sebenarnya, Asmawi Ani, 42, berkata, dia menderita penyakit misteri yang mengakibatkan dirinya sering muntah darah sehingga kesihatan merosot.
“Perkara ini berlaku hampir sedekad lalu, kalau ingat saya berehat daripada dunia seni lebih kurang tiga tahun tidak buat apa-apa
“Ketika itu ramai tidak tahu keadaan kesihatan saya terjejas teruk, sakit misteri itu membuatkan saya sering muntah darah dan lemah.
“Sehingga ada satu ketika saya terlantar di hospital, saya rasa seperti di ambang sakaratul maut, macam roh nak keluar daripada badan selama 15 minit kemudian saya tersedar semula.
“Bila sedar semula, saya nampak isteri menangis-nangis sambil lap darah penuh satu badan. Semua sangka saya sudah ‘pergi’ selamanya,” ujarnya.

Mawi ditemui pada majlis kesyukuran Mawi World dan Wan Ajaib di Labaik Ruzz Cafe, di sini, semalam.
Penyanyi lagu Aduh Saleha ini berkata, pengalaman yang dilalui itu benar-benar membuatkan dia lebih berhati-hati dalam berkongsi perjalanan kerjaya dalam media sosial.
Dia juga menguatkan pendinding diri dengan amalan-amalan sunat, zikir dan membaca al-Quran.
“Saya tidak berani nak cakap ini permainan sihir atau ilmu hitam. Perkara ini pun sebenarnya tidak elok untuk dikongsi. Tapi saya cerita sebagai pengajaran sahaja.
“Kejadian itu benar-benar berlaku dan saya tidak dapat lupakan,” ujarnya.
Sementara itu, Mawi berkata, perkara itu juga membuatkan dia terpaksa berehat selama tiga tahun kerana takut kejadian berkenaan berulang kembali.
Menurut Mawi, isterinya, Nora’ Asyikin Rahmat atau Ekin juga enggan membenarkan dia terlibat lagi dengan industri seni selepas melalui banyak pengalaman buruk.
“Ekin minta saya berhenti menyanyi, keluar dari industri seni kerana tak mahu perkara begini jadi lagi.
“Tapi saya suka menyanyi, jadi saya tawakal dan percaya pada Tuhan.
“Tiga tahun saya diam, saya fikir mahu berhenti atau tidak. Selepas itu datang tawaran mengarah yang membuatkan saya jatuh cinta dengan bidang pengarahan pula,” katanya.
Mawi berkahwin dengan Ekin pada 20 Disember 2008 dan mereka dikurniakan seorang anak bernama Cahaya Malaika, 13, tahun.
Sementara itu, berkongsi tentang filem terbitannya, Zim Zim Ala Kazim yang dibintangi penceramah terkenal, Datuk Kazim Elias, Mawi berkata, ia masih dalam proses penyuntingan terakhir.
Tambah Mawi, filem yang sepatutnya ditayang di platform TV berbayar itu akan diangkat ke layar perak selepas mengambil kira nasihat beberapa pihak.
“Ini memang cerita sebenar Ustaz Kazim. Dia sendiri berlakon hampir 90 peratus dalam filem ini. Kita memang respek usaha dan komitmennya dalam pembikinan filem ini. Tak mudah tetapi saya kagum dengan dia.
“Kita tak dapat elak jika ada yang kurang suka atau gemar dengan kisah yang bakal dipaparkan. Itu terpulang kepada citarasa dan minat masing-masing. Cuma saya lihat dari sudut positif.
“Banyak pengajaran yang boleh kita ambil. Sebab itu saya mahu mengangkat kisah penyakit misteri dan sihir yang pernah dilalui ustaz Kazim,” ujarnya.


Pemaju swasta boleh mohon laksana projek PPAM di hartanah mereka
Oleh KHAIRUL MOHD. ALI

13 Mei 2023, 6:50 pm
JOHOR BAHRU – Pemaju hartanah swasta boleh membuat permohonan untuk menjadikan sebahagian daripada kediaman jualan mereka sebagai projek Perumahan Penjawat Awam Malaysia (PPAM)
Timbalan Menteri Pembangunan Kerajaan Tempatan (KPKT), Akmal Nasrullah Mohd. Nasir berkata, langkah sedemikian dapat membantu menyediakan perumahan lebih baik buat penjawat awam seluruh negara.
Bagaimanapun katanya, permohonan dan pertanyaan berhubung perkara itu boleh dibawa ke Jabatan Perdana Menteri (JPM) yang menyelia projek tersebut.
“Saya memuji inisiatif pemaju perumahan TH Tebrau Land yang menjadikan sebanyak 692 unit daripada keseluruhan 1,388 unit buat kakitangan kerajaan dan keluarga. Langkah ini juga boleh dilaksana pemaju-pemaju lain pada masa depan.
“Tindakan ini dapat mewujudkan satu komuniti masyarakat majmuk dimana ia terdiri daripada orang awam dan juga kakitangan kerajaan,” katanya pada sidang akhbar selepas melawat PPAM Pangsapuri Seri Permata di pusat bandar raya ini, hari ini.
Sementara itu, Pengarah TH Tebrau Land, Syamim Ibrahim memberitahu, unit kediaman PPAM di pangsapuri itu dijual bermula pada harga RM289,000 untuk satu lot letak kenderaan, manakala RM309,000 untuk dua lot letak kenderaan.

Katanya, projek berkenaan melibatkan tiga blok bangunan setinggi 49 tingkat dimana 50 peratus daripadanya adalah unit kediaman PPAM yang berukuran 975 kaki persegi dengan tiga bilik dan dua bilik air.
“Langkah ini dibuat sebagai menyahut seruan kerajaan supaya setiap rakyat termasuk kakitangan kerajaan memiliki rumah kediaman selari dengan konsep ‘Satu Keluarga Satu Rumah’.
“Tawaran unit kediaman PPAM ini adalah 35 peratus lebih rendah berbanding unit bukan PPAM bertujuan untuk membantu golongan berpendapatan rendah memiliki rumah kediaman selesa di tengah bandar raya Johor Bahru,” jelasnya.
Tambah Syamim, unit kediaman bukan PPAM ditawarkan bermula pada harga RM380,000 hingga RM463,000. Manakala katanya, projek tersebut kini telah mencapai tahap 55 peratus kemajuan dan dijangka siap sepenuhnya menjelang suku pertama 2025.-KOSMO! ONLINE


Jakim panggil wanita kongsi cerita senggama di channel Telegram
Oleh TUAN NURHIDAYAH TUAN AB.GHANI

13 Mei 2023, 5:45 pm
PETALING JAYA – Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar memandang serius penglibatan individu wanita yang menjadi pentadbir akaun Telegram mempunyai perkongsian tidak sepatutnya.
“Saya telah mengarahkan Jabatan Kemajuan Islam Malaysia (Jakim) untuk membuat laporan kepada Suruhanjaya Komunikasi Multimedia Malaysia (SKMM) berkaitan kandungan yang terkandung dalam media sosial untuk diambil tindakan lanjut.
“Saya juga telah mengarahkan Jakim untuk memanggil dan membuat pertemuan bersama pihak yang berkaitan dengan memberikan nasihat serta bimbingan,” katanya dalam kenyataan hari ini.

Beliau berkata, dalam kehidupan ini ada satu akhlak yang paling penting iaitu perasaan malu dalam diri seseorang.
“Nabi S.A.W pernah bersabda, sesungguhnya diantara yang didapatkan manusia dari perkataan (yang disepakati) para Nabi adalah jika kamu tidak malu, berbuatlah sesukamu. (HR Bukhari)
“Ada perkara yang tidak perlu kita bincang secara terbuka termasuklah dalam bab hubungan intim suami isteri.

“Apatah lagi topiknya dengan menggunakan bahasa berbaur lucah. Ini bukan akhlak Islam,” ujarnya. – KOSMO! ONLINE


Unit Pusat TVET seragam kursus ditubuh Julai ini
Oleh MOHD AZLI ADLAN

13 Mei 2023, 5:01 pm
KUALA TERENGGANU – Unit Pusat Latihan Kemahiran Teknikal dan Vokasional (TVET) akan diwujudkan bagi menyelaraskan 1,290 institusi terlibat mulai sesi kemasukan Julai depan.
Timbalan Perdana Menteri, Datuk Seri Ahmad Zahid Hamidi berkata, unit tersebut berperanan menyeragam kursus dan sesi kemasukan kesemua institusi tempatan yang menawarkan kursus TVET.
Beliau berkata, Unit Pusat TVET itu yang melibatkan 12 kementerian akan diselaraskan sekretariat di bawah Kementerian Sumber Manusia bertujuan bagi mengoptimumkan pekerja tempatan sekali gus mengurangkan kebergantungan tenaga asing terutama dalam sektor 3D (kotor, bahaya dan sukar).
“Kita mahu mengelakkan persaingan penawaran kursus sama antara institusi TVET yang akhirnya akan memberi kesan kepada kadar kebolehanpasaran lepasannya.
“Ia selaras dengan saranan Perdana Menteri (Datuk Seri Anwar Ibrahim) yang mahu memastikan keberkesanan kos memandangkan kerajaan telah mengeluarkan peruntukan besar terhadap TVET,” katanya di sini hari ini.
Terdahulu beliau menyaksikan majlis menandatangani Memorandum Perjanjian (MoA) berkaitan kursus TVET antara Ketengah Holding Sdn. Bhd. dengan Hotel Seri Pacific dan Eastern Steel Sdn. Bhd.

Zahid berkata, penubuhan unit itu uga langkah strategik kerajaan bagi memastikan kebolehpasaran lepasan TVET mencapai 100 peratus.
“Buat masa ini, kadar kebolehpasaran lepasan TVET antara 70 hingga 98 peratus dan kita mahu kursus TVET ditawarkan mengikut kehendak industri sama ada perkilangan mahupun perkhidmatan.
“Gaji minimum lepasan TVET juga akan dinaikkan agar melepasi garis kemiskinan,” ujarnya. – KOSMO! ONLINE


Pencuri gali terowong bawah tanah untuk curi minyak
Oleh KOSMO!

13 Mei 2023, 5:37 pm
SEOUL, Korea Selatan – Lapan orang ditahan kerana cuba mencuri petrol daripada saluran minyak awam selepas menggali terowong rahsia di bawah sebuah hotel, lapor laman berita Oddity Central semalam.
Agensi berta Yonhap melaporkan penangkapan lapan suspek tersebut yang menyewa sebuah hotel di Cheongju. Mereka berusaha selama sebulan untuk menggali terowong rahsia ke saluran paip minyak berdekatan.
Rancangan itu didalangi seorang bekas pekerja syarikat pengendali minyak milik kerajaan, Korea Daehan Oil Pipeline Corporation yang dipecat kerana mencuri minyak.
Mereka menyewa keseluruhan hotel tersebut dan mengambil masa sebulan untuk menggali terowong menggunakan peralatan asas seperti penyodok supaya tidak menghasilkan bunyi bising.
Setelah menyewa hotel itu pada kadar 4.5 juta won (RM14,957), mereka mula menggali di bawah ruang bawah tanah bangunan itu.
Dalam masa kira-kira sebulan, lapan penjenayah itu berjaya menggali terowong sepanjang 10 meter dan berjaya mencapai jarak 30 sentimeter (sm) dari saluran paip minyak.

Ketika mereka mula bergembira, hotel itu diserbu dan semua orang di dalamnya telah ditangkap. – Agensi


Kapal tak boleh berlabuh dalam zon perikanan Pantai Puteri – Exco
Oleh AMRAN MULUP

13 Mei 2023, 4:49 pm
MELAKA – Kerajaan negeri akan melihat semula pewartaan zon kapal di perairan dekat Pantai Puteri di sini bagi memastikan kapal yang bersauh tidak melanggar akta ditetapkan.
Pengerusi Jawatankuasa Kemajuan Desa, Pertanian dan Keterjaminan Makanan Melaka, Dr. Muhamad Akmal Saleh berkata, kerajaan negeri memandang serius isu kapal bersauh yang tidak mengikut pewartaan Jabatan Laut hingga memasuki zon perikanan.
Menurutnya, tindakan tegas boleh diambil ke atas kapal terlibat kerana tindakan itu menjejaskan pendapatan kira-kira 241 nelayan dari tujuh pangkalan di Pantai Kundor.
“Saya akan mengadakan perbincangan dan taklimat dengan Jabatan Laut termasuk agensi berkaitan serta nelayan terbabit berkaitan zon ini yang sebenarnya sudah lama diwartakan dalam tempoh dua minggu ini.
“Kita tidak mahu lagi kapal-kapal yang bersauh di Selat Melaka yang dikatakan banyak berlaku, melanggar peraturan yang ditetapkan kerana ia memberi kesusahan kepada golongan nelayan khususnya pukat hanyut untuk mencari rezeki.
“Kita juga tidak akan teragak-agak untuk mengambil tindakan ke atas kapal-kapal yang bersauh jika memasuki zon perikanan,” katanya ketika menghadiri Majlis Santai Raya dan Sesi Dialog Bersama Nelayan Tanjung Kling di Balai Nelayan Tanjung Kling di sini, hari ini.

Isu kapal bersauh di sepanjang Perairan Pantai Puteri sudah berlarutan sejak 2017 dan menjejaskan sumber rezeki nelayan pukat hanyut sekitar kawasan Dewan Undangan Negeri (DUN) Pantai Kundor. –  KOSMO! ONLINE


Lelaki keluar memukat ikan hilang dipercayai dibaham buaya
Oleh IVAN AMIRUL

13 Mei 2023, 4:33 pm
LAHAD DATU – Seorang lelaki dilaporkan hilang dipercayai dibaham buaya di pesisir pantai Kampung Makuau, Tungku malam tadi.
Dalam kejadian kira-kira pukul 10 malam itu, mangsa dikenali sebagai Rusbin Asri, 40, dikatakan menjalankan aktiviti memukat ikan di kawasan pantai terbabit seorang diri.
Bagaimanapun, kejadian disedari oleh orang kampung yang ternampak mangsa berada di atas bot dan dibaham buaya manakala bot dinaikinya terbalik.
Ketua Balai Bomba dan Penyelamat (BBP) Lahad Datu, Sumsoa Rashid berkata, pihaknya menerima panggilan berhubung kejadian itu pada pukul 10.28 malam.
“Sepasukan anggota bomba bersama agensi keselamatan lain iaitu Polis Diraja Malaysia (PDRM), Angkatan Pertahanan Awam Malaysia (APM) dan Jabatan Hidupan Liar Lahad Datu digerakkan ke tempat kejadian.
“Kejadian membabitkan seorang mangsa dipercayai dibaham buaya ketika menjalankan aktiviti memukat di pesisir pantai berkenaan dan operasi mencari dan menyelamat (SAR) mangsa dijalankan sebaik tiba di lokasi kejadian namun mangsa belum ditemui,” katanya ketika dihubungi hari ini.

Mengulas lanjut, Sumsoa berkata, SAR sudah memasuki hari kedua hari ini dan pasukan bomba bergerak ke lokasi kejadian pada pukul 9.34 pagi bagi meneruskan operasi pencarian.
“Operasi SAR memasuki hari kedua yang turut dibantu bersama agensi lain dijalankan di sekitar pesisir pantai dan setakat ini mangsa belum ditemui,” tambahnya. – KOSMO! ONLINE


Imigresen serbu pangsapuri dibanjiri PATI di Bangsar
Oleh AZMI NORDIN

13 Mei 2023, 4:36 pm
KUALA LUMPUR – Jabatan Imigresen Malaysia (JIM) menyerbu satu lagi penempatan warga asing membawa tangkapan 91 pendatang asing tanpa izin (PATI) yang menginap di unit pangsapuri di Jalan Kampung Abdullah Hukum, Bangsar, di sini, kelmarin.
Serbuan tersebut hasil aduan orang ramai yang bimbang dengan jumlah warga asing menginap di unit pangsapuri terbabit.
Pengarah Imigresen Kuala Lumpur Syamsul Badrin Mohshin berkata, Operasi Sapu (Op Sapu) itu dijalankan sepasukan pegawai JIM Kuala Lumpur membabitkan pemeriksaan hampir 100 unit rumah di pangsapuri berkenaan bermula pukul 12.15 tengah malam.
“Seramai 91 PATI termasuk 28 wanita berusia lingkungan 20 hingga 55 tahun ditahan hasil pemeriksaan terhadap 254 warga asing.
“Jumlah tangkapan itu terdiri daripada 33 warga Indonesia, Bangladesh (21), Pakistan (9), Myanmar (17), Nepal (8), India (2) dan seorang warga Filipina.
“Ketika serbuan dilakukan, terdapat beberapa PATI cuba bersembunyi selain enggan memberi kerjasama dengan tidak membuka pintu rumah,” katanya.

Syamsul berkata, kebanyakan PATI berkenaan bekerja di sekitar kawasan Bangsar sebagai pekerja pembersihan serta buruh binaan.
“Unit rumah ini mempunyai tiga bilik dan kebanyakan rumah sudah diubah suai oleh pemilik sehingga boleh menampung sehingga 10 orang.
“Operasi akan terus dijalankan dalam usaha membendung PATI,” katanya yang memaklumkan kes itu disiasat mengikut Seksyen 15(1)(c) Akta Imigresen 1959/63 dan Seksyen 6(1)(c) akta sama. – KOSMO! ONLINE


Kes buli: Tujuh individu dirakam keterangan
Oleh AZMI NORDIN

13 Mei 2023, 4:11 pm
AMPANG JAYA- Polis merekodkan keterangan tujuh individu berhubung seorang pelajar tingkatan tiga dipukul beramai-ramai membabitkan pelajar sebuah sekolah menengah di Taman Melawati, di sini, Isnin lalu.
Difahamkan, tujuh individu berkenaan dipercayai terdiri daripada suspek dan saksi yang berada di lokasi kejadian namun tiada tangkapan dilakukan setakat ini.
Ketua Polis Daerah Ampang Jaya, Asisten Komisioner Mohamad Farouk Eshak berkata, tujuh individu sudah diambil keterangan untuk membantu siasatan lanjut kes buli berkenaan.
“Siasatan dilakukan mengikut Seksyen 323 Kanun keseksaan. Orang ramai dinasihatkan untuk tidak membuat sebarang spekulasi berkaitan kes itu,” katanya ketika dihubungi hari ini.
Terdahulu, Kosmo melaporkan pelajar berusia 15 tahun dibelasah kerana perselisihan faham dengan pelajar tingkatan lima dalam kejadian di Trek Motocross, Taman Melawati, Isnin lalu.
Dalam kejadian pukul 9.30 pagi itu, mangsa ditumbuk di dada, dicekik dan ditendang oleh seorang pelajar tingkatan lima.

Selepas kejadian itu, mangsa sekali lagi diajak oleh lima suspek ke Bukit Mar Mar pada pukul 3 petang sebelum dipukul dengan disaksikan antara sekitar 15 pelajar.
Kejadian itu menyebabkan mangsa mengalami kecederaan di dahi, luka kening kiri, rahang selain bengkak pada tengkuk. – KOSMO! ONLINE


Bayi 7 bulan lebam didera pengasuh
Oleh MOHAMAD FAIZAL HASHIM

13 Mei 2023, 4:03 pm
JOHOR BAHRU – Bayi lelaki berusia tujuh bulan yang mempunyai beberapa kesan lebam di badan dipercayai telah didera oleh pengasuh dalam kejadian di Taman Universiti, Khamis lalu.
Ketua Polis Daerah Johor Bahru Utara, Asisten Komisioner M.S Balveer Singh berkata, pihaknya telah menerima laporan daripada ibu mangsa pada pukul 3.40 pagi, semalam memaklumkan anaknya telah didera oleh wanita berusia 34 tahun.
Beliau berkata, pada Khamis lalu, ibu mangsa bersama suami telah membawa mangsa ke Hospital Sultanah Aminah Johor Bahru (HSAJB) untuk mendapatkan rawatan pada pukul 10.15 pagi.
“Hasil pemeriksaan pegawai perubatan mendapati terdapat beberapa kesan lebam di tubuh badan mangsa. Mangsa kini dalam keadaan stabil dan ditahan di hospital terbabit untuk pemerhatian.
“Susulan laporan tersebut, pihak polis telah berjaya menahan suspek yang dipercayai pengasuh kepada mangsa tersebut di rumahnya di sekitar Taman Universiti pada hari yang sama,” katanya dalam kenyataan hari ini.
Balveer Singh berkata, siasatan awal polis mendapati suspek menafikan telah mendera mangsa.

Katanya, suspek telah ditahan untuk siasatan dan dibebaskan dengan jaminan polis selepas selesai siasatan awal dijalankan dan kes disiasat di bawah Seksyen 31(1)(a) Akta Kanak-kanak 2001.
“Suspek tersebut pernah dituduh di bawah kes yang sama  membabitkan penderaan seorang kanak-kanak lain pada 2021 dan kes itu masih dalam proses perbicaraan di mahkamah,” ujarnya. – KOSMO! ONLINE


Kemarau berterusan, kes strok haba dijangka meningkat
Oleh ROSLIZA MOHAMED

13 Mei 2023, 4:06 pm
KOTA BHARU – Jumlah kes strok haba di negara ini dijangka meningkat sekiranya kemarau dan cuaca panas melampau berterusan sejak bulan lalu.
Timbalan Menteri Kesihatan, Lukanisman Awang Suani berkata, sehingga semalam, sebanyak 14 kes melibatkan strok haba dilaporkan iaitu enam di Kelantan, Sarawak (5 kes) dan Sabah (3 kes).
Menurutnya, daripada jumlah itu, tujuh individu dewasa dikesan diserang strok haba, tiga kanak-kanak, masing-masing dua warga emas dam remaja.
“Kementerian Kesihatan (KKM) menjangkakan jumlah kes strok haba akan meningkat sekiranya cuaca panas berterusan dalam tempoh yang panjang.
“Daripada 14 kes yang dilaporkan, ia melibatkan beberapa kategori direkodkan iaitu empat kes strok haba, empat kes lagi kelesuan haba dan enam kes kejang haba,” katanya ketika ditemui pemberita pada Majlis Perasmian Intermediate Electrocardiogram Conference 2023 di Hotel Perdana di sini hari ini.
Mengulas lanjut, Lukanisman memberitahu, dalam tempoh itu, satu kes kematian akibat strok haba dilaporkan melibatkan kanak-kanak berusia 11 tahun di Kelantan baru-baru ini.

Katanya, semua kes berkenaan dirujuk di hospital dan semuanya pulih malah keadaan kes melibatkan strok haba ketika ini dilaporkan masih terkawal.
“Memandangkan cuaca panas sehingga Ogos ini, orang ramai yang dikesan mengalami simptom strok haba disarakan untuk mendapatkan rawatan segera di hospital berdekatan.
“KKM juga telah mengenal pasti lokasi-lokasi yang mungkin mempunyai suhu yang tinggi melalui Jabatan Meteorologi (MetMalaysia) supaya memberi maklumat yang cepat dan tindakan dapat dibuat menerusi fasiliti di seluruh negara,” katanya. – KOSMO! ONLINE


PRN: PN sedia harung saingan sengit
Oleh SITI NUR MAS ERAH AMRAN

13 Mei 2023, 4:35 pm
SEBERANG PERAI – Perikatan Nasional (PN) melahirkan keyakinan bahawa gabungan parti itu mampu menawan Pulau Pinang biarpun berdepan persaingan sengit menjelang Pilihan Raya Negeri (PRN) akan datang.
Ahli Pimpinan Tertinggi Bersatu, Wan Saiful Wan Jan berkata, gabungan antara Bersatu, Pas dan Gerakan dijangka akan memberi cabaran hebat menerusi semua 40 kerusi Dewan Undangan Negeri (DUN).
Menurutnya, umum mengetahui keenam-enam negeri yang bakal mengadakan PRN memiliki ranking’ masing-masing namun Pulau Pinang antara yang paling mencabar bagi PN.
“Bagaimanapun, cabaran tidak melemahkan semangat kami apatah lagi apabila sokongan terhadap PN semakin meningkat.
“Berdasarkan kajian yang kita buat, sokongan terutamanya daripada pengundi bukan Melayu semakin bertambah ekoran mereka semakin menyedari pentadbiran Kerajaan Perpaduan yang diketuai Perdana Menteri, Datuk Seri Anwar Ibrahim semakin ‘caca merba’.
“Jika sebelum ini PN menyasarkan mahu menjadi pembangkang yang kuat, namun kali ini kita yakin gabungan parti komponen ini berkemungkinan boleh menjadi kerajaan yang lebih baik daripada kerajaan yang ada ketika ini,” katanya ketika mengulas mengenai persediaan PN terutamanya Bersatu dalam berdepan PRN negeri ini.

Mengulas lanjut, beliau yang juga Ahli Parlimen Tasek Gelugor berkata, perbincangan mengenai kerusi sudah selesai biarpun belum dimuktamadkan di peringkat pimpinan PN Pusat. – KOSMO! ONLINE


Kemarau tidak jejas bekalan makanan negara
Oleh ROSMIZAN RESDI

13 Mei 2023, 3:58 pm
PASIR PUTEH – Kemarau yang melanda negara ketika ini dijangka tidak akan menjejaskan bekalan makanan negara yang dikeluarkan oleh nelayan, penternak dan petani.
Menteri Pertanian dan Keterjaminan Makanan, Datuk Seri Mohamad Sabu berkata, pihaknya tidak menerima sebarang laporan berhubung masalah bekalan makanan yang dihasilkan di negara ini.
Menurutnya, bagaimanapun, pihak kementerian akan mengadakan pemantauan dan kajian mengenai situasi melibatkan bekalan makanan di seluruh negara dari masa ke semasa agar ia tidak menjejaskan semua pihak.
“Setakat ini, keadaan cuaca panas tidak memberi kesan dan bekalan makanan negara mencukupi kerana kita mempunyai simpanan stok malah harga barangan keperluan itu juga masih lagi stabil.
“Bagaimanapun, kita akan memantau dan memberi nasihat kepada semua yang terlibat supaya menjaga kesihatan dan memberi perlindungan ketika berada di lapangan,” katanya pada sidang akhbar selepas merasmikan Majlis Jalinan Mesra Madani Bersama Nelayan Di Tok Bali di kilang air batu Persatuan Nelayan Kebangsaan (Nekmat) di sini hari ini.
Dalam pada itu, Mohamad berkata, kerajaan sudah meluluskan peruntukan sebanyak RM600,000 bagi pembinaan tiga lokasi unjam di Kelantan untuk pembiakan ikan sekali gus membantu meningkatkan hasil tangkapan ikan nelayan tradisional di negeri ini.

Katanya, tiga lokasi berkenaan adalah di bawah Persatuan Nelayan Kawasan (PNK) Tumpat, Bachok dan Kota Bharu yang akan memberi manfaat kepada 3,785 nelayan.
“Selain itu, sebuah projek naik taraf dan baik pulih infrastruktur jeti di Kuala Kemasin, Bachok juga telah diluluskan dengan peruntukan berjumlah RM200,000 yang akan memberi manfaat kepada 150 nelayan dan 80 buah bot yang berada di jeti tersebut,” katanya. – KOSMO! ONLINE


Remaja mahu beli air sirap untuk abang maut kemalangan
Oleh NORLIA RAMLI

13 Mei 2023, 4:26 pm
BALING – Seorang remaja perempuan maut setelah terlibat dalam satu kemalangan yang melibatkan dua buah motosikal kira-kira pukul 4.40 petang, di Kampung Lata Bayu, Kupang, semalam.
Ketua Polis Daerah, Superitendan Shamsudin Mamat, berkata, dalam kejadian kemalangan tersebut, mangsa dikenali sebagai Nur Syawani Najwa Abdul Razak, 15, beralamat di Kampung Perah, Gerik, Perak, merupakan pelajar Sekolah Menengah Tunku Putera, meninggal dunia di tempat kejadian.
“Siasatan awal di tempat kejadian mendapati mangsa yang menunggang motosikal jenis Honda dari Lata Bayu hendak balik ke rumahnya di Kampung Asam Jawa.”
“Apabila sampai di tempat kejadian, motosikal yang ditunggangi mangsa dipercayai telah memotong sebuah kereta, namun malangnya telah bertembung dengan sebuah motosikal jenis Honda yang ditunggang oleh Nurliyana Kalbadoor A/L Hosta @ Mohd Din, 19, dan pemboncengnya, Amira Suhana Roshan, 18,” kata Shamsudin.
Menurutnya, akibat daripada kemalangan tersebut mangsa yang mengalami cedera parah di bahagian kepala telah disahkan meninggal dunia di tempat kejadian.
Selain itu, pembonceng mengalami cedera ringan dan telah dihantar ke Hospital Baling untuk rawatan lanjut manakala mayat mangsa telah dihantar ke Unit Forensik Hospital Daerah Kulim untuk dibedah siasat dan kes disiasat di bawah Seksyen 41 (1) Akta Pengangkutan Jalan 1987.

Sementara itu, sepupu mangsa, Hamidah Hambali, 52, berkata, ketika kejadian, Nur Syawani Najwa dipercayai pergi ke kedai berhampiran untuk membeli air sirap untuk abang sulungnya yang terlibat dengan kemalangan motosikal sehari sebelum kejadian kemalangan yang meragut nyawanya.
“Keadaan cuaca agak panas di rumah semalam, jadi abangnya minta tolong Syazwani belikan air sirap untuknya dan ibu mereka pula, Aziah Awang, 55, juga tidak sihat kerana baharu sahaja melakukan pembedahan potong kaki pada bulan Ramadan baru-baru ini kerana mengidap penyakit diabetis,” kata Hamidah.
Menurutnya, Syazwani terlibat kemalangan ketika hendak balik ke rumah setelah membeli air sirap untuk abangnya.
Sebelum itu, keluarganya bercadang untuk ke Kelantan bagi menziarahi abang kembar mangsa yang sedang belajar di salah sebuah Institut Pengajian Tinggi (IPT) di sana, tetapi Syazwani enggan menyertainya.
“Syazwani tidak mahu ikut, apabila ditanya dia akan tinggal dengan siapa, Syazwani menjawabnya akan tinggal bersendirian. Kami tak sangkt jawapannya itu menandakan dia akan pergi meninggalkan kami setelah terlibat dalam kemalangan semalam,” kata Hamidah.
Bagaimanapun, mereka dan jenazah Syazwani elesai disemadikan di Tanah Perkuburan Kampung Caruk Merbau, Asam Jawa, sekitar pukul 1.30 pagi tadi. – KOSMO! ONLINE


10 individu rugi RM1 juta ditipu ‘Donovan’
Oleh SAFINA RAMLI

13 Mei 2023, 4:14 pm
GEORGE TOWN – Seramai 10 individu termasuk tiga warga emas terpaksa berputih mata apabila mendakwa menjadi mangsa penipuan pelan perlindungan wang simpanan daripada seorang ejen insurans yang dikenali sebagai Donovan.
Kesemua mangsa kerugian hampir RM1 juta apabila wang tunai yang diserahkan sebagai bayaran premium pelan perlindungan berkenaan telah dilarikan lelaki berusia lingkungan 30-an itu.
Selain menipu wang insurans, Donovan juga didakwa menipu dan melarikan wang seorang mangsa yang melabur di dalam syarikatnya sehingga menyebabkan kerugian kira-kira RM200,000.
Dalam kejadian itu, bekas tunang Donovan turut menjadi mangsa penipuan lelaki terbabit apabila dia dan keluarganya turut mengalami kerugian bernilai lebih RM100,000.
Menurut Pengerusi Parti Gerakan Paya Terubong, Andrew Ooi, secara keseluruhan terdapat 15 mangsa yang mendakwa telah ditipu Donovan dan setakat ini seramai 10 mangsa yang tampil manakala tujuh daripada mereka telah membuat laporan polis.
“Donovan telah menghilangkan diri sejak Disember tahun lalu dan mangsa-mangsa telah membuat laporan polis pada Januari dan Februari tahun ini namun lelaki ini masih gagal ditemui.

“Kesemua mangsa ditipu sekitar RM100,000 hingga RM300,000 dan mereka berharap Donovan segera tampil menyerah diri kepada pihak polis dan membayar kembali wang mereka,” katanya dalam sidang akhbar di pejabat Gerakan di sini hari ini.
Andrew berkata, pihaknya juga meminta orang ramai berhati-hati apabila didatangi ejen insurans yang mendakwa menawarkan perlindungan kewangan kepada mereka.
“Donovan akan meminta manga membayar keseluruhan premium insurans perlindungan wang simpanan kepadanya secara tunai dan dia akan membantu mangsa membayar wang tersebut kepada syarikat insuran.
“Dia hanya akan membayar wang tersebut kepada syarikat insurans selama sebulan atau dua bulan sahaja dan kemudian akan melarikan diri, kami difahamkan lesennya pada masa ini telah ditarik syarikat insurans,” katanya. – KOSMO! ONLINE


Malaysia kekal peranan Indo-Pasifik jadi masa depan dunia
Oleh AMREE AHMAD

13 Mei 2023, 3:18 pm
PUTRAJAYA – Kerajaan Malaysia berazam akan terus mengekalkan status peranan rantau Indo-Pasifik sebagai masa depan masyarakat sejagat yang lebih inklusif dan lestari alam.
Demikian penegasan dibuat Timbalan Menteri Luar, Datuk Mohamad Alamin pada Forum Menteri-menteri Indo-Pasifik (IPMF) Kesatuan Eropah (EU) di Stockholm, Sweden hari ini.
“Rantau ini yang juga mewakili 60 peratus daripada Keluaran Dalam Negara Kasar (KDNK) dunia amat berpotensi menjadi contoh imej masa depan sejagat yang amat baik.
“Indo-Pasifik juga mencerminkan dua pertiga pertumbuhan global yang mampu menjana kemakmuran dunia mendepani isu cabaran tidak menentu akan datang,” katanya ketika berucap mewakili Malaysia di sesi meja bulat bertemakan Membina Kemakmuran Lebih Mampan dan Inklusif Bersama.
Menerusi kenyataan Wisma Putra, Mohamad kini berada di ibu kota Sweden sehingga esok dengan pelbagai acara padat bersempena lawatan kerja ke sana.
IPMF merupakan inisiatif EU meningkatkan kerjasama dan dialog blok itu dengan rantau Lautan Pasifik yang dibentuk pada 2021 lalu yang melibatkan penyertaan 60 buah negara. – KOSMO! ONLINE


Cuaca terlalu panas, telur masak bawah panas terik
Oleh KOSMO!

13 Mei 2023, 3:03 pm
PETALING JAYA – Eksperimen masak telur bawah cahaya matahari dipercayai dijalankan sekitar negeri Perlis telah meraih perhatian pengguna Twitter setelah pemilik akaun @Cikgu_Anep berkongsi ciapan berkenaan tengah hari tadi.
Setakat ini, hantaran berkenaan telah mendapat tontonan hampir 150,000, 652 retweet serta lebih 1,400 sukaan di platform terbabit.
“Bagus idea ni. Cubaan menggoreng telur di bawah cahaya terus matahari lulus!.
“Kalau macam tu, aku rasa aku dah boleh dah jual ayam gunting tanpa gunakan gas dekat Perlis ni,” ciapnya di Twitter.
Susulan perkongsian berkenaan, ramai pengguna Twitter teruja melihat eksperimen masak telur itu di samping turut berkongsi cuaca panas di kawasan masing-masing.
“Kuala Lumpur punya panas pun dah berkicap. Belah Utara kalau macam ni punya panas panggang saja aku,” seloroh @meeyh.

“Sepanjang duduk Perlis, tak pernah terfikir pula nak buat eksperimen macam ni,” komen @potatopenyet.
“Terlampau panas, bukan setakat telur boleh masak, kita berdiri dekat luar pun macam kena bakar,” ujar @olivershizuoka.
“Benda ni lama dah aku terfikir cuma buat saja belum,” kata @rain. – KOSMO! ONLINE.


Tudung Mona Allen terbang di Langkawi?
Oleh NUR AL-FAIRUZA SYARFA NOR SAIDI

13 Mei 2023, 3:28 pm
PETALING JAYA – Pelakon Mona Allen mencuri tumpuan khalayak selepas tular video memaparkan tidak lagi bertudung apabila hanya menutup sebahagian kepala menggunakan hoodie (serkup) baju panas yang dipakainya.
Dalam video TikTok, Mona yang juga isteri kepada Pekin Ibrahim sedang merakam detik pertama kali anak sulungnya, Petra Pekin menaiki kereta kabel di Langkawi.
Malah, selepas itu pelakon drama Dia Bukan Bidadari terbabit ‘menaikkan’ status dalam Instagram seolah-olah menyindir netizen kononnya teruja namanya menjadi sebutan.
“Hari ini nama naik. Tiga berita sekal igus. Terima kasih kerana ingat saya portal-portal dan media! Sayang ketat-ketat,” tulisnya.
Rata-rata komen Tiktok pula dipenuhi dengan luahan kekecewaan peminat memandangkan Mona sebelum pernah bernazar untuk bertudung selepas melahirkan anak pertamanya.
“Betulkah dia bernazar? Kalau bernazar wajib tunaikan. Jangan main-main dengan nazar ya,” kata pengikut.

“Disebabkan itulah kalau mahu berubah jangan beritahu orang. Biar Allah dan kita sahaja yang mengetahui,” jelas peminat.
“Langkawi panas sangat, itu yang hilang tudung. Semoga Allah kuatkan hati untuk terus istiqamah,” tutur netizen.
Sebelum ini, pemilik nama lengkap Munna Hafiraneza Allen meluahkan rasa bosan dengan imej lama yang seksi dan memerlukan perubahan lebih baik dan segar.
Keputusannya untuk tampil dengan imej Muslimah juga tidak dipengaruhi mana-mana pihak, sebaliknya niat berhijab selepas dikurniakan zuriat. -KOSMO! ONLINE


MOSTI mahu pemain industri bantu bidang teknologi angkasa
Oleh ISWAN SHAFIQ ISA

13 Mei 2023, 3:37 pm
SEBERANG PERAI – Kementerian Sains, Teknologi dan Inovasi (MOSTI) mahu lebih banyak pemain industri yang berkaitan menyokong atau membantu dalam membangunkan bidang teknologi angkasa di negara ini.
Menterinya, Chang Lih Kang berkata, sokongan sama ada menerusi pemberian dana atau bantuan teknikal itu penting bagi memastikan bidang tersebut terus mendapat tempat terutamanya dalam kalangan generasi muda ketika ini.
Sebagai contoh katanya, Projek Hebat II, Wau Rocketry Universiti Sains Malaysia (USM) bukan sahaja akan menjadi galakkan kepada belia di negara ini untuk melibatkan diri dalam inovasi, malah turut mempromosikan pendidikan Sains, Teknologi, Kejuruteraan dan Matematik (STEM) dengan lebih meluas.
“Selepas meneliti pembentangan mereka (pasukan Wau Rocketry USM berhubung Projek Hebat II), saya berasa amat gembira dan bangga dengan pencapaian mereka dan berharap lebih banyak pihak (industri) masuk dan memberi sokongan,” katanya.
Beliau ditemui pemberita semasa mengadakan lawatan kerja ke Kampus Kejuruteraan USM di Nibong Tebal dan menyampaikan sumbangan berjumlah RM10,000 untuk pasukan berkenaan.
Wau Rocketry USM yang kini dianggotai oleh 30 ahli terdiri daripada penuntut jurusan Kejuruteraan universiti itu akan mewakili Malaysia ke pertandingan pelancaran roket berprestij iaitu Spaceport America Cup di New Mexico, Amerika Syarikat (AS), Jun depan.

Penyertaan sulung mereka dalam pertandingan yang sama tahun lalu iaitu menerusi Projek Hebat berjaya meletakkan pasukan itu di ranking ketujuh daripada 46 pasukan dalam kategori 10,000 kaki selain tempat ke-12 daripada 99 pasukan dari seluruh dunia.
Dalam pada itu, pengarah projek Wau Rocketry USM, A. Vamintha berkata, pihaknya memerlukan dana sehingga RM371,000 untuk menampung kos perbelanjaan menyertai pertandingan di sana yang akan dihadiri 16 penuntut universiti serta dua orang penasihat. – KOSMO! ONLINE


Sukan SEA Kemboja 2023: Shereen berlari dalam ‘duka’
Oleh MUHAMAD ARDIE PUTRA SUHAIMI

13 Mei 2023, 3:09 pm
PHNOM PENH – Ketika ramai bangga dengan larian pantas pada temasya Sukan SEA Kemboja 2023, ‘pakar’ pecut negara, Shereen Samson mengakui terpaksa berlari dengan kesedihan pada acara 4×400 meter (m) semalam.
Situasi ini disebabkan dia mendapat khabar duka apabila neneknya, mendiang M. Rajammah berusia 86 tahun meninggal dunia akibat sakit tua, Khamis lepas.
Berita duka itu jelas menganggu tumpuan atlet berusia 25 tahun itu namun dia memilih untuk terus berbakti kepada negara dengan menghabiskan larian dalam acara 4x400m wanita semalam
Meskipun tidak berjaya membawa pulang sebarang pingat dalam acara berkenaan, Shereen seharusnya diberikan pujian kerana tetap memberikan komitmen tinggi dengan mempamerkan larian bertenaga dalam acara berkenaan.
“Saya tetap memberi tumpuan untuk menghabiskan larian. Secara jujur, saya memang sedih namun kita tetap perlu berikan terbaik untuk negara namun pada acara berkenaan tidak berjaya membawa pulang pingat,”kata Shereen.
Acara 4×400 m wanita semalam menyaksikan kuartet dari Vietnam memenangi pingat emas dengan catatan masa 3minit 37.75 saat manakala Filipina dikedudukan kedua (3:39.29) dan wakil Thailand memenangi gangsa (3:39.29).

Shreeen juga mencipta rekod 400m kebangsaan dengan masa 51.80s meraih tumpuan apabila memenangi emas dalam acara 400m individu wanita, Selasa lepas. – KOSMO! ONLINE


Kantoi sebelum gaduh, 10 ahli Geng 36 disambung reman 3 hari
Oleh NOR AINNA HAMZAH

13 Mei 2023, 3:27 pm
JEMPOL – Reman 10 ahli kongsi gelap berusia 19 hingga 34 tahun yang berjaya ditangkap sebelum tercetusnya pergaduhan di Bahau, 9 Mei lalu yang tamat hari ini disambung tiga hari lagi sehingga Selasa depan.
Ketua Polis Daerah Jempol, Superintendan Hoo Chang Hook, ini bagi membolehkan siasatan lanjut dilaksanakan membabitkan suspek yang mempunyai tattoo di bahagian badan dan gambar simbol ’36’ di dalam telefon.
“Pihak polis telah membuka dua kertas siasatan berkaitan tangkapan kumpulan ini. Siasatan dijalankan di bawah Seksyen 144 Kanun Keseksaan (Memiliki senjata- senjata maut dalam perhimpunan yang menyalahi undang-undang) serta Seksyen 6 (1) Akta Bahan-Bahan Kakisan dan Letupan dan Senjata Berbahaya 1958 (Memiliki senjata berbahaya di tempat awam),” katanya hari ini.
Terdahulu, Chang Hook dalam satu kenyataan memaklumkan kertas siasatan akan dilengkapkan dan dirujuk kepada pihak Timbalan Pendakwa Raya untuk pertuduhan dalam masa terdekat.
Menurutnya, kira-kira pukul 8 malam, pihak polis telah menerima makluman mengatakan sekumpulan lelaki India sedang berkumpul di hadapan sebuah rumah di Bahau dipercayai hendak melakukan pergaduhan. – KOSMO! ONLINE


PRN: Rundingan kerusi PH-BN lagi 5 peratus selesai
Oleh ISWAN SHAFIQ ISA

13 Mei 2023, 3:48 pm
SEBERANG PERAI – Rundingan mengenai pembahagian kerusi dalam Kerajaan Perpaduan sempena Pilihan Raya Negeri (PRN) di enam buah negeri kini telah mencapai angka 95 peratus.
Naib Presiden PKR, Chang Lih Kang berkata, selain parti-parti komponen dalam Pakatan Harapan (PH), rundingan yang sama turut melibatkan rakan sekutu mereka ketika ini iaitu Barisan Nasional (BN).
“Setakat ini, yang belum selesai (rundingan) itu sangat sedikit. Saya fikir dalam lima peratus sahaja,” katanya ketika ditemui pemberita semasa mengadakan lawatan rasmi ke Kampus Kejuruteraan Universiti Sains Malaysia (USM), di sini hari ini.
Lih Kang dalam sidang akhbarnya sebelum ini memberitahu, rundingan mengenai pembahagian kerusi antara parti di bawah Kerajaan Perpaduan di keenam-enam negeri itu menunjukkan perkembangan yang positif.
Mengulas lanjut, Lih Kang berkata, secara umumnya, rundingan tersebut berjalan dengan lancar dan beliau yakin akan dapat diselesaikan tanpa sebarang masalah sebelum PRN berlangsung.
Ditanya mengenai formula pengagihan kerusi di bawah Kerajaan Perpaduan pula, jelas beliau, ia seperti yang dipersetujui bersama sebelum ini iaitu penyandang akan kekal mempertahankan kerusi masing-masing.

“Secara amnya begitulah. Tempat yang kita menang, rakan-rakan lain (dalam Kerajaan Perpaduan) tidak akan ‘sentuh’.
“Tapi itu secara am sahaja. Sudah tentu negeri yang berbeza ada strategi yang berbeza juga,” ujarnya yang memberitahu, bendera atau logo yang akan dipakai oleh pakatan PH-BN akan diumumkan oleh kepimpinan tertinggi tidak lama lagi. – KOSMO! ONLINE


PRN: BN perlu tampilkan calon ‘mesti’ menang
Oleh ZAKKINA WATI AHMAD TARMIZI

13 Mei 2023, 3:24 pm
SEREMBAN – Barisan Nasional (BN) akan menampilkan calon yang mesti membawa kemenangan kepada parti itu dalam menghadapi Pilihan Raya Negeri (PRN) yang akan berlangsung di enam buah negeri tahun ini.
Timbalan Pengerusi BN, Datuk Seri Mohamad Hasan berkata, PRN kali ini akan memberikan cabaran lebih berat buat BN dan UMNO, oleh itu proses penyaringan calon perlu dilakukan dengan sebaik mungkin bermula di peringkat negeri.
“Negeri-negeri akan menyenarai pendek calon-calon mereka, kali ini tugas lebih berat lagi, kerana kita perlu pilih calon yang mesti menang, bukan boleh menang.
“Persepsi sekarang macam-macam terhadap parti, kita perlu letakkan calon yang mesti menang, bukan sebarang calon. Maka penyaringan calon-calon di peringkat negeri dan bahagian masing-masing itu perlu dilakukan dengan terbaik yang mungkin.
“Penting bagi kita adalah mahu menang pada pilihan raya, bukan kira mahu bertanding berapa banyak mahu tetapi akhirnya kalah buat apa. Kami mahu letakkan calon yang mesti menang,” katanya kepada pemberita selepas merasmikan Mesyuarat Agung Tahunan Persatuan Ibu Bapa dan Guru (PIBG) Sekolah Kebangsaan Taman Tuanku Jaafar Ke-26 di sini hari ini.
Sementara itu, mengulas mengenai perkembangan rundingan kerusi antara BN dan Pakatan Harapan (PH), Mohamad yang juga Pengarah Jentera Pilihan Raya BN memaklumkan,. jumlah kerusi yang akan ditandingi kedua-dua blok parti itu masih belum ditentukan.

“Memang kita (BN dan PH) akan bertanding di kesemua kerusi, tetapi berapa BN akan bertanding sama ada di Negeri Sembilan atau Selangor itu belum dimulakan rundingannya. Sebab seperti saya katakan, hal calon ini elok dibuat kemudian.
“Kita mantapkan dan sediakan jentera terlebih dahulu, apabila sudah bersedia, biar pemimpin-pemimpin parti yang akan berunding mengenai pembahagian kerusi,” ujarnya. – KOSMO! ONLINE


Pegawai bomba maut, motosikal langgar kerbau
Oleh IVAN AMIRUL

13 Mei 2023, 3:14 pm
BEAUFORT – Seorang pegawai bomba maut selepas motosikal ditungganginya terlanggar kerbau dalam kejadian di Jalan Bandau/Kuala Penyu, Kampung Purun malam tadi.
Dalam kejadian sekitar pukul 8.40 malam itu, Pegawai Bomba (BP) Mohd Haziq Abdul Jalil, 32, dikatakan dalam perjalanan pulang dari tempat kerja di Balai Bomba dan Penyelamat (BBP) Kimanis.
Ketua Polis Daerah Beaufort, Deputi Superintendan Yusoff Zaki Mat Yaacob berkata, siasatan awal di tempat kejadian mendapati kemalangan berlaku ketika mangsa yang menunggang motosikal jenis Yamaha LC seorang diri dari tempat kerja menuju ke rumahnya di Kampung Tidong, Kuala Penyu.
“Bagaimanapun, motosikal ditunggangnya dipercayai terlanggar seekor kerbau yang berada di atas jalan raya.
“Ekoran itu, mangsa telah terjatuh lalu mengalami kecederaan sebelum ditemui orang awam dan dikejarkan ke Hospital Kuala Penyu oleh ambulans.
“Namun mangsa disahkan meninggal dunia ketika menerima rawatan di Wad Kecemasan akibat parah di bahagian kepala dan badan,” katanya ketika dihubungi hari ini.

Mengulas lanjut, Yusoff Zaki berkata, kerosakan utama motosikal mangsa akibat kemalangan adalah di bahagian hadapan.
“Siasatan juga di tempat kejadian mendapati keadaan gelap tanpa lampu jalan dan cuaca baik. Siasatan masih diteruskan termasuk mengesan saksi bebas untuk membantu siasatan.
“Kes disiasat mengikut Seksyen 41(1) Akta Pengangkutan Jalan (APJ) 1987,” ujarnya. – KOSMO! ONLINE


Pemandu Myvi terlelap rempuh lima kereta, seorang tercedera
Oleh AZMI NORDIN

13 Mei 2023, 3:40 pm
KAJANG – Terlelap seketika (microsleep) menyebabkan seorang pemandu merempuh lima kenderaan di dalam kotak parkir di Jalan TTDI Groove 1/2, di sini, Selasa lalu.
Ketua Polis Daerah Kajang, Asisten Komisioner Mohd Zaid Hassan berkata, pihaknya menerima maklumat kejadian tersebut pada pukul 1.02 petang.
“Hasil siasatan mendapati kemalangan berlaku pada pukul 9 pagi semasa pemandu kereta jenis Perodua Myvi dalam perjalan balik ke rumah selepas selesai kerja.
“Pekerja penghantar barang berusia 34 tahun itu memaklumkan mengalami ‘Microsleep’ lalu termasuk ke laluan bertentangan dan terlanggar lima buah kenderaan yang diparkir di dalam petak parkir.
“Serpihan kemalangan dari kenderaan terkena pada seorang pekerja pembersihan yang sedang menyapu jalan berhampiran tempat kemalangan,” katanya dalam kenyataan hari ini.
Tambah Zaid, kesemua pemilik kenderaan telah selesai membuat laporan kemalangan manakala lelaki yang tercedera telah dibawa ke Hospital Kajang untuk mendapat rawatan di Zon kuning.

“Pihak polis telah membuka kertas siasatan dan siasatan dijalankan dibawah Seksyen 43(1) Akta Pengangkutan Jalan 1987,” ujarnya.
Terdahulu, tular di TikTok memaparkan lima kenderaan di lokasi kejadian rosak dilanggar sebuah kereta jenis Myvi. – KOSMO! ONLINE.


Sukan SEA Kemboja 2023: Skuad badminton buru misi ke final
Oleh MUHAMAD ARDIE PUTRA SUHAIMI

14 Mei 2023, 11:18 pm
PHNOM PENH – Skuad badminton negara harapkan ‘magis’ dalam usaha menambah kilauan pingat kontinjen Malaysia pada temasya Sukan SEA Kemboja 2023 apabila sebanyak lima wakil berjaya menempah slot ke pusingan separuh akhir esok.
Paling mencuri tumpuan adalah kemaraan dua pemain perseorangan lelaki negara, Lee Shun Yang dan Leong Jun Hao selepas unggul untuk mengatasi lawan masing masing di peringkat suku akhir petang tadi.
Shun Yang berjaya bangkit untuk mengenepikan Panitchapon Teeraratsakul dari Thailand dengan keputusan 18-21, 21-19, 21-17, sementara Jun Hao mudah mengatasi pemain Filipina, Jewel Angelo Albo dengan keputusan 21-22, 21-10.
Bagaimanapun, mereka perlu melepasi pilihan utama Indonesia di peringkat separuh akhir esok.
Cabaran getir buat Shun Yang apabila dijadualkan bertemu pilihan pertama kejohanan, Chico Aura Dwi Wardoyo, sementara Jun Hao mungkin bawa bekalan psikologi apabila menewaskan Christian Adinata di Kejohanan Cabaran Antarabangsa Malaysia pada 2019.
“Sebenarnya, ketika tewas dua perlawanan dalam saingan berpasukan lelaki tempohari, saya berasa agak sedih dan kurang keyakinan diri, tetapi untuk perlawanan hari ini saya cuba bermain dengan mengeluarkan segala perkara yang saya miliki.

“Saya sebenarnya tiada tekanan menentang Chico kerana saya akan turun sebagai underdog, jadi saya hanya akan cuba tampilkan aksi yang terbaik.
“Mungkin saya akan minta tips daripada Jun Hao memandangkan di baru sahaja menewaskan Chico tempohari dalam final berpasukan lelaki, sebab nampak Jun Hao lebih yakin ketika membuat serangan ke atasnya, ” kata Shun Yang.
Sementara itu, turut mengesahkan slot di separuh akhir adalah beregu campuran negara Yap Roy King-Cheng Su Yin selepas mereka menumpaskan wakil tuan rumah Vannthou Vath-Kimloung Lim 21-5,21-3 hany dalam tempoh 16 minit saja.
Roy King-Su Yin bakal menentang wakil dari Thailand Pakkapon Teeraratsakul-Phataimas Muenwong selepas beregu itu menumpaskan pasangan dari Filipina Alvin Morada-Alyssa Ysabel Leonardo 21-11, 21-14 di peringkat suku akhir. – KOSMO! ONLINE


Sukan SEA Kemboja 2023: Thor Chuan Leong ‘bidik’ emas ke-29
Oleh MUHAMAD ARDIE PUTRA SUHAIMI

14 Mei 2023, 11:06 pm
PHNOM PENH – Penantian hampir dua hari ‘kemarau’ singkat pingat emas akhirnya menemui titik noktah selepas jaguh snuker negara, Thor Chuan Leong menyumbangkan kilauan emas ke-29 pada temasa Sukan SEA Kemboja 2023 kali ini.
Pada saingan di Pusat Snuker AEON 2, Phnom Penh itu, Chuan Leong berjaya menewaskan atlet Thailand, Akani Songsermsawad dengan keputusan 4-1 (74-42, 67-48, 53-72, 53-17, 63-21) untuk mengungguli acara snuker individu sebentar tadi.
Kemenangan yang diraih merupakan pingat emas kelima peribadinya di pentas Sukan SEA sejak mula membuat penampilan ketika edisi 2007 di Thailand.
Chuan Leong berkata, kejayaan meraih pingat emas diharap dapat menaikkan semula kariernya selepas agak suram susulan berhijrah di Britain sejurus memenangi gelaran Juara Asia pada 2014.
“Saya akui cukup gembira dengan pencapaian saya di Sukan SEA kali ini, sebab saya hanya beraksi satu acara sahaja kali ini, jadi memang ada tekanan yang besar untuk diri saya, tetapi saya berjaya juga untuk memenangi pingat emas.
“Kejayaan saya ini bukan mudah, sebab saya bangkit selepas nama saya tenggelam dalam tempoh empat hingga lima tahun ini sejak saya ke Britain.

“Saya ke sana sebagai juara Asia, tetapi apabila di sana, saya ibarat beraksi sebagai budak kecil, jadi apabila menang pingat emas ini, saya rasa lebih baik,” kata atlet dari Pulau Pinang berusia 35 tahun ini. – KOSMO! ONLINE


Ubah kerajaan negeri Kedah seperti Kerajaan Perpaduan di Putrajaya
Oleh KOSMO!

14 Mei 2023, 8:48 pm
KUALA LUMPUR – Penduduk di negeri Kedah disarankan untuk bertindak lebih drastik dalam menentukan kerajaan negeri menjelang Pilihan Raya Negeri (PRN) akan datang.
Pengerusi Badan Perhubungan UMNO Negeri, Datuk Seri Mahdzir Khalid, berkata, penduduk terlibat perlu melakukan perubahan dengan memastikan Kerajaan Negeri Kedah sama seperti Kerajaan Perpaduan di Putrajaya.
Mahdzir berucap pada sidang akhbar selepas selesai menghadiri Konvensyen Nasional Kerajaan Perpaduan di WTC, Kuala Lumpur, hari ini.
Katanya, ini bagi memastikan segala masalah di negeri tersebut terutamanya isu bekalan air yang sering terjejas dan menjadi bebanan penduduk Kedah dapat ditangani segera.
“Hari ini, ada satu hal yang berlaku di Kedah iaitu masalah air. Tapi selalunya dia macam poket di satu tempat, poket di Padang Terap, sikit di Sungai Petani, sikit di Baling.
“Tetapi hari ini di satu daerah di Kedah iaitu di Sungai Petani ataupun daerah Kuala Muda, Kedah libatkan lebih kurang 250,000 akaun.
“Kalau satu rumah ada dua orang pun, empat orang pun saya ingat dekat 1 juta penduduk yang hari ini, di Sungai Petani langsung tiada bekalan air dan sangat-sangat sedih dan menyusahkan,” katanya pada sidang akhbar selepas selesai menghadiri Konvensyen Nasional Kerajaan Perpaduan di Pusat Dagangan Dunia (WTC), di sini hari ini.

Tambah Mahdzir yang juga bekas Naib Presiden UMNO itu berkata, konvensyen negeri akan turut diadakan di Kedah dalam masa terdekat bagi membincangkan segala permasalahan dan tindakan yang bakal dilaksanakan untuk memastikan kerajaan negeri yang bakal terbentuk selepas PRN ini akan membela nasib rakyatnya. – KOSMO! ONLINE


Liga Super: NSFC kutip tiga mata lawan KL City FC
Oleh AFIFI HAFIZ MOHD NOR

14 Mei 2023, 10:53 pm
SEREMBAN – Cubaan pasukan Negeri Sembilan FC (NSFC) untuk mendapatkan mata dalam perlawanan tertangguh menentang Kuala Lumpur (KL) City FC membuahkan hasil.
Perlawanan Liga Super itu di Stadium Tuanku Abdul Rahman, Paroi, sebelum ini ditunda susulan hujan lebat dan padang digenangi air.
Sambungan perlawanan separuh masa pertama itu disambung semula selepas pengadil ketika itu membuat keputusan memberhentikan perlawanan pada minit ke-27.
Perlawanan separuh masa pertama itu tamat dengan tambahan masa dua minit.
Gol pertama NSFC dijaringkan oleh Mohamad Zaquan Adha Abd. Razak pada minit ke-73.
Pada minit ke-84 KL City FC menyamakan kedudukan hasil jaringan Zhafri Yahya.

Selang tiga minit NSFC berjaya menjarakkan kedudukan hasil tandukan Muhammad Safuan Baharudin.
Perlawanan tamat dengan keputusan 2-1 selepas tambahan masa empat minit. – KOSMO! ONLINE


Pekerja taman reptilia cedera diserang buaya
Oleh KOSMO!

14 Mei 2023, 8:00 pm
DARWIN, Australia – Seorang penjaga buaya wanita di Australia diserang oleh reptilia sepanjang 4.87 meter (m) itu sehingga menyebabkan dia kehilangan banyak darah, lapor laman berita Daily Mirror semalam.
Wanita berusia 34 tahun itu sedang meletakkan tumbuhan ke dalam kandang seekor buaya bernama Leo apabila ia menyerangnya secara tiba-tiba pada 29 April lalu di Crocosaurus Cove.
Penonton berkata, wanita tersebut bernasib baik kerana masih terselamat dalam serangan tersebut. Ia dipercayai kali pertama seekor buaya sebesar itu menggigit salah seorang pekerja di taman berkenaan.
Sebelum ini, terdapat insiden serupa di taman reptilia tersebut, namun dilakukan oleh buaya yang lebih kecil.
Seorang pelancong berkata bahawa dia terdengar kakitangan di taman itu bercakap mengenai serangan tersebut dan mereka berkata bahawa terdapat banyak darah, lapor akhbar NT News.
Akhbar itu turut memetik sumber sebagai berkata, pekerja berkenaan bernasib baik kerana dia tidak kehilangan anggota badan akibat serangan tersebut.

Jurucakap organisasi memberi perlindungan kepada pekerja, NT WorkSave mengesahkan serangan itu berlaku sambil menambah, siasatan kini sedang dijalankan.
“Disebabkan privasi pesakit, kami tidak dapat memberikan sebarang butiran lanjut mengenai kecederaan itu. Disebabkan siasatan sedang berjalan, tiada ulasan lanjut akan diberikan, “ katanya. – Agensi


Anak didik Rossi, Marco Bezzecchi julang gelaran di GP Perancis
Oleh MEJA SUKAN KOSMO!

14 Mei 2023, 10:01 pm
LE MANS, Perancis – Pelumba pasukan Mooney VR46 Racing, Marco Bezzechi tampil cemerlang apabila meraih kemenangan dramatik pada perlumbaan MotoGP di Grand Prix (GP) Perancis, sebentar tadi.
Meskipun terdapat beberapa insiden kemalangan mencemari perlumbaan tersebut terutama melibatkan pelumba Aprilia, Maverick Vinales dan juara musim lalu, Francesco Bagnaia namun, Bezzechi bijak mencari ruang untuk memburu kemenangan di litar Le Mans.
Anak didik Valentino Rossi tersebut akhirnya membuktikan dia merupakan salah satu pencabar kejuaraan apabila melakar kemenangan keduanya musim ini selepas muncul juara di GP Argentina bulan lalu.
Pada saingan tersebut, pelumba Repsol Honda, Marc Marquez dilihat mampu menjuarai saingan itu namun, terjatuh pada baki dua pusingan terakhir selepas dikejar pelumba Pramac Racing, Jorge Martin.
Martin berjaya meletakkan namanya di podium tempat kedua dan Johann Zarco menamatkan podium tempat ketiganya ketika bersaing di laman sendiri.
Hasil keputusan tersebut, Bezzecchi yang melangkah ke kelas perdana pada awal 2022 kini mengumpul 93 mata dan lebih menarik hanya ketinggalan satu mata di belakang pendahulu kejuaraan, Bagnaia.

Pelumba Red Bull KTM Factory Racing, Brad Binder yang menamatkan saingan tempat keenam perlumbaan tersebut kini berada di tangga ketiga keseluruhan dengan mengumpul 81 mata. -AGENSI
habis


City semakin hampir julang EPL
Oleh KOSMO!

14 Mei 2023, 10:58 pm
LIVERPOOL – Tiada pasukan dilihat mampu menewaskan Manchester City dalam saingan Liga Perdana Inggeris (EPL) buat masa ini.
Terbaharu, Everton yang disebut-sebut mampu mencipta kejutan ke atas skuad juara bertahan itu turut menimpa nasib sama apabila tewas 0-3 di Goodison Park sebentar tadi.
Kemenangan itu menyaksikan City kini semakin hampir untuk memenangi gelaran EPL musim ini dengan baki tiga perlawanan sahaja lagi selepas ini.
The Citizens bermula perlahan dan dilihat buntu untuk mengatur serangan sekali gus memberikan harapan kepada penyokong Arsenal yang mengharapkan mereka tercicir mata dalam aksi itu.
Bagaimanapun, segalanya berubah dalam sekelip mata apabila Ilkay Gundogan membuka tirai jaringan menerusi gerakan akrobatik yang berjaya mengelirukan penjaga gol Everton, Jordan Pickford pada minit ke-37.
HAALAND (kanan) masih berjaya menjaringkan gol walaupun cuma menyentuh bola sebanyak lima kali sepanjang tempoh 45 minit menentang Everton di Goodison Park sebentar tadi. – AFP
Gol itu sememangnya merentap keyakinan para pemain Everton yang kemudiannya melepaskan jaringan kedua buat City hasil tandukan Erling Haaland berselang dua minit kemudian.

Walaupun cuma menyentuh bola sebanyak lima kali sepanjang 45 minit separuh masa pertama, namun Haaland masih berupaya mencari ruang untuk meledak gol ke-36 peribadinya dalam kempen EPL musim ini.
Skuad bimbingan Pep Guardiola itu mengesahkan kemenangan mereka menerusi gol ketiga hasil sepakan percuma daripada Gundogan pada minit ke-51.
Kemenangan itu memberikan keyakinan tambahan buat City apabila turun menentang Real Madrid pada aksi separuh akhir kedua Liga Juara-Juara Eropah di Stadium Etihad awal pagi Khamis ini.
Selepas itu, City akan menghadapi tiga perlawanan terakhir mereka dalam kempen EPL musim ini menentang Chelsea pada 21 Mei diikuti Brighton (25 Mei) dan Brentford (28 Mei). – KOSMO! ONLINE